Tembok Besar China: Simbol Kekuatan Atau Kelemahan Tamadun?

Saya tahu akan ada yang mengaitkan Tembok Besar China dengan tembok Iskandar Zulkarnain dan Yakjuj wal Makjuj selepas menonton filem ‘The Great Wall’ hari ini, maka bermula lah sesi mendajjal selepas itu. Seperti filem arahan Zhang Yimou yang lain, filem yang dibintangi Matt Damon dan Andy Lau ini hanya digarap dengan visual tetapi kurang dari segi pengisian. Apatah lagi bila plot filem ini mengarut tentang cerita melawan ‘taotie’ (sejenis raksasa yang rakus makan). Kalau anda berniat untuk memahami sejarah Tembok Besar atau cuba merungkai misteri mengenainya, anda akan kecewa.

Istilah ‘Tembok Besar China’ ialah terjemahan dari ‘Great Wall of China’. Orang Barat melihat tembok sepanjang 8852 km ini sebagai suatu keajaiban, jadi istilah ‘great’ lebih membawa maksud ‘greatness’, yakni keagungan, keunggulan, kehebatan. Kata-kata luahan Richard Nixon pada tahun 1972 selepas melawat Tembok Besar berbunyi “this is a great wall and that it had to be built by a great people” menggambarkan persepsi ini, walaupun Nixon hanya ingin mengampu Mao Zedong pemimpin China ketika itu.

Adakah Tembok Besar dianggap simbol kehebatan oleh masyarakat China dahulu? Jawapannya tidak. Orang Cina hanya menggelar tembok ini sebagai ‘Tembok Panjang’ (‘Changcheng’ – ‘chang’ bermaksud panjang, ‘cheng’ bermaksud tembok), tiada apa yang ‘great’. Tidak dinafikan ia boleh dianggap sebagai ‘keajaiban’ dari segi pembinaan, namun sekiranya anda mempunyai kuasa mengerah beratusan ribu manusia seperti maharaja China, maka tiada apa yang ajaib tentangnya. Malah ratusan ribu manusia mati kerana pembinaan Tembok Besar, membuat tembok ini digelar ‘kubur terpanjang di dunia’.

Tujuan pembinaan Tembok Besar adalah untuk mencegah serangan dan menghalang kemasukan orang-orang nomad yang mengancam sempadan utara China. Bangsa-bangsa nomad yang mendiami padang rumput Eurasia (Eurasian Steppe) cuba merebut sumber alam dan kekayaan tamadan China yang merupakan tamadun pertanian. Pada zaman Warring States (475-221 Sebelum Masihi), negeri-negeri utara China seperti Yan, Wei dan Zhao telah membina tembok masing-masing untuk menghalang bangsa Xiongnu (atau Hun). Selepas Yin Zheng dari negeri Qin menyatukan negeri-negeri China pada tahun 221 SM (dengan gelaran Qin Shi Huang atau Shi Huangdi, bermaksud ‘Maharaja Pertama’), baginda telah mengerahkan beratusan ribu manusia untuk menyambung tembok-tembok di Qin, Yan, Wei dan Zhao untuk mempertahankan China dari bangsa Xiongnu.

Namun tembok binaan Dinasti Qin ini tidak lagi wujud pada hari ini, tembok yang kita dapat lihat hari ini ialah binaan Dinasti Ming (1368-1644) untuk mencegah bangsa Mongol dan kemudian Manchu yang mengancam sempadan utara dan ibu kota China di Beijing. Kubu-kubu (‘guan’) dibina sepanjang tembok untuk pengawasan dan pertahanan sempadan. Kubu Jiayu terletak di hujung barat tembok manakala Kubu Shanhai terletak di hujung timur tembok.

Tembok Besar China bukan simbol kekuatan tamadun China kerana dinasti yang kuat tidak fokus untuk membina tembok semata-mata. Selepas Shi Huangdi, ada empat dinasti yang melakukan pembinaan semula iaitu awal Dinasti Han (202 SM – 220 Masihi), Dinasti Sui (581-618), Zaman Lima Dinasti (907-960), dan Dinasti Ming. Pembinaan tembok tidak pernah berjaya melindungi China dari serangan atau taklukan bangsa-bangsa nomad. Dua kali utara China dikuasai oleh orang-orang nomad iaitu dari abad ke-4 hingga ke-6 dan dari abad ke-10 hingga ke-13. Dua kali seluruh China ditakluk oleh bangsa nomad iaitu Mongol (1279-1368) dan Manchu (1644-1911). Tembok panjang ini hanya melambangkan mentaliti bertahan yang pasif dan tidak berkesan dalam menghadapi musuh.

Dinasti yang paling hebat dalam sejarah China ialah Dinasti Han dan Dinasti Tang (618-907). Mereka tidak mencapai keagungan dengan menyorok di belakang tembok, tetapi melalui strategi yang proaktif dan agresif. Dinasti Han telah membuka Jalan Sutera (Silk Road) untuk memotong logistik dan memulaukan bangsa Xiongnu dengan menjalin hubungan dengan negara-negara Asia Tengah. Akhirnya Xiongnu tewas dengan China dan mereka berhijrah ke barat (ada pandangan yang melihat Atilla the Hun yang menyerang Empayar Rom ialah keturunan Xiongnu). Pada zaman Dinasti Sui dan Tang, bangsa Turk menjadi ancaman baru kepada China. Dengan itu, pemerintah Tang melakukan strategi proaktif dengan memperluaskan pengaruh ke Asia Tengah, Tibet dan India untuk melemahkan kuasa Turk. Akhirnya Turk tewas dengan China, berhijrah ke barat dan menyerang Empayar Rom Timur (Byzantine), dan cucu cicit mereka lah orang Turki yang kita kenali hari ini.

Peninggalan monument Tembok Besar China harus mengingati kita tentang kelemahan dan ketidakgunaan strategi pertahanan yang defensif dan pasif. Semasa Perang Dunia Kedua, Perancis juga pernah membina tembok pertahanan bernama Maginot Line, namun ia hancur berkecai dengan serangan ‘blitzkrieg’ Jerman. Manakala ‘Atlantic Wall’ binaan Jerman juga gagal untuk melindungi empayarnya. Pada zaman moden, Tembok Besar tidak lagi relevan selain menjadi tarikan pelancong. Dan apabila orang Amerika Syarikat rasa selesa dengan idea pembinaan tembok Trump, kita tahu Amerika telah pun memasuki era kemerosotan.

Segala lenggok budaya Cina diabadikan dalam buku KITAB TAMADUN CINA. Banyak benda korang boleh tahu kalau baca buku ni. Jom beli di Shopee: https://bit.ly/3emM5EF


Richard The Lionheart – Lawan Setanding Salahuddin Al-Ayyubi

Richard I (lebih dikenali sebagai Richard Cœur de Lion atau Richard the Lionheart) merupakan raja England yang hidup pada kurun ke-12 Masehi. Namanya paling diingati menerusi keterlibatan beliau dalam P3r4ng Salib Ketiga. Walaupun beliau dipandang sebagai seorang komander t3nt3ra yang handal (justeru meraihkannya gelaran ‘Hati Singa’), Richard I secara umum boleh disifatkan sebagai seorang raja yang gagal.

Beliau terlalu menumpukan perhatian pada p3r4ng salib sehingga mengabaikan tanggungjawabnya sebagai Raja England. Sepanjang pemergiannya, England direbut oleh adiknya, John, yang kemudian ditabalkan sebagai raja England itu sendiri. Pemerintahan John menyaksikan Empayar Angevin berpecah-belah dan tanpa dapat dinafikan, Richard I merupakan punca besar dalam kejatuhan tersebut.

KEHIDUPAN AWAL RICHARD

Richard the Lionheart dilahirkan pada tanggal 8 September 1157 di Oxford, England. Beliau merupakan putera kepada Henry II si raja England dan Eleanor of Aquitaine. Pada hari ini, istana tempat Richard dilahirkan terletak tidak jauh dari Kolej Worcester.

Richard mempunyai dua orang abang, iaitu William (yang men!ngg4l dunia pada usia tiga tahun) dan Henry (dikenali sebagai ‘Raja Muda’), di samping seorang adik bernama John. Walaupun Richard meluangkan kebanyakan masa kecilnya di England, sejarahwan berpendapat beliau tidak pernah bertutur dalam bahasa Inggeris. Hal ini kerana pada masa itu, bahasa pertuturan golongan elit adalah bahasa Anglo-Norman Perancis.

Memandangkan Richard bukan putera sulung, maka beliau tidak dipersiapkan untuk menjadi raja England. Lagipula, beliau sendiri tidak menunjukkan minat terhadap negara tersebut. Menurut satu kisah, Richard pernah berkata bahawa beliau sanggup menjual seluruh kerajaan England jika ada yang sanggup membelinya. Beliau lebih meminati wilayah-wilayah di Perancis yang dikuasai oleh keluarganya.

Selepas menghabiskan usia kecilnya di England, Richard membawa diri ke tanah besar Eropah dan meluangkan hidupnya di istana ibunya di Poitiers. Sejarah menyifatkan beliau sebagai putera kesayangan Eleanor. Eleanor sendiri tidak menyembunyikan hasratnya yang mahu mewariskan kedudukan Duchy of Aquitaine kepada Richard. Sebelum mencapai usia dewasa, Richard sudah pun menyandang gelaran Duke of Aquitane dan Count of Poitiers, sekali gus memerintah wilayah-wilayah tersebut bersama ibunya.

Bagaimanapun, hubungan mesra tersebut tidak dikongsi bersama ayahnya. Atas dorongan Eleanor, Richard bersama adik-beradiknya berpakat men3nt4ng Raja Henry II pada tahun 1173 Masehi namun berakhir dengan kegagalan. Eleanor lantas dihumban ke dalam p3nj4ra sambil Richard bersaudara pula dipaksa akur kepada telunjuk Henry II. Apapun, keadaan tersebut tidak berlangsung buat tempoh yang panjang.

RICHARD MEWARISI TAKHTA ENGLAND

Pada tahun 1183 Masehi, Henry si Raja Muda men!ngg4l dunia. Memandangkan kedua-dua putera tertuanya (Henry dan William) sudah pergi menyahut panggilan perut bumi, maka Henry tiada pilihan lain terpaksa menamakan Richard sebagai pewaris takhta England. Dengan gelaran raja England berada dalam genggaman Richard, Henry II berharap dapat memperuntukkan gelaran Duchy of Aquitaine kepada John si puteranya yang bongsu. Namun, Richard enggan membenarkan perkara tersebut berlaku dan akibatnya, p3r4ng antara anak-beranak itu pun meletus buat kali kedua.

Dalam p3p3rangan tersebut, Richard bercadang mahu mendapatkan bantuan Raja Perancis, Philip II. Untuk tujuan itu, beliau pun menghadap Philip II pada November 1188. Memasuki tahun berikutnya, mereka berdua bergabung tenaga mem3r4ngi Henry, yang kebetulan dijemput ajal pada tahun sama.

Berikutan kem4t!an Henry II, Richard pun ditabalkan sebagai Raja England. Beliau turut mewarisi beberapa gelaran lain seperti Duchy of Normandy dan County of Anjou. Pun begitu, Richard sama sekali tidak menunjukkan minat untuk memerintah England. Ketidakpeduliannya itu semakin ketara pada tahun 1187, apabila khabar tentang pembukaan Jerusalem di tangan Salahuddin al-Ayyubi sampai ke pengetahuannya.

Dalam tempoh yang kejap, berita tersebut tersebar ke segenap pelosok Eropah seolah-olah ia disampaikan oleh hembusan angin; angin yang kononnya mem4t!kan Paus Urban III dek terkejut mendengar berita kemenangan umat Islam di Jerusalem. Tanpa berlengah, dunia Kristian pun mengisytiharkan P3r4ng Salib bagi merebut kembali Jerusalem.

Seruan tersebut disahut oleh ramai bangsawan, termasuklah Richard. Semenjak itu, satu-satunya hal yang memenuhi kotak fikiran dan gelas tumpuan Richard adalah P3r4ng Salib – p3r4ng untuk memenangi semula Jerusalem, sama ada sebagai bakti kepada agama Kristian ataupun untuk menempa namanya dalam panggung sejarah.

DEMI PE-RANG SALIB, ENGLAND DIANAKTIRIKAN

Walaupun Henry II sempat mengambil bahagian dalam P3r4ng Salib (khususnya dalam membuat persiapan), kekacauan yang berlaku dalam kerajaannya menghalang beliau untuk turun padang secara langsung. Hasratnya itu kemudian terkvbvr bersamanya apabila beliau men!ngg4l dunia pada tahun 1189, dua tahun selepas Jerusalem direbut oleh Salahuddin.

Bagaimanapun, hanya hasrat dan jasadnya sahaja yang m4ngk4t. Persiapan yang dilakukan, terutama kutipan cukai khusus yang disebut sebagai ‘cukai Salahuddin’, tetap mengalir ke kantung kerajaan yang kini dikuasai oleh Richard. Namun, kutipan tersebut masih belum mencukupi untuk menampung perbelanjaan bagi menyertai P3r4ng Salib. Oleh kerana itu, Richard terpaksa mengorek perbendaharaan istana dan menjual pelbagai aset kerajaan seperti istana, estet, bangunan pejabat, dan lain-lain. Diandaikan, daripada situasi inilah lahirnya kisah kononnya Richard mahu menjual England.

Apapun, kurang setahun selepas menjadi raja England, Richard berjaya mengumpulkan dana yang cukup untuk membentuk sebuah armada p3r4ng dan membeli pers3nj4taan untuk pasukan t3nt3ranya. Jika dilihat pada satu sudut, tentunya hal ini boleh dianggap sebagai satu pencapaian Richard. Namun pada sudut lain, ia hanya membuktikan betapa Richard sama sekali tidak mengendahkan untung-nasib kerajaannya sendiri memandangkan segala sumber kerajaan habis dicurah dan diperah untuk tujuan ket3nt3raan.

Di samping dugaan dari segi kewangan, hasrat Richard untuk menyertai P3r4ng Salib ini turut digugat oleh rakan lamanya, Philip II. Hal ini kerana Philip II tanpa segan silu menunjukkan niatnya untuk merebut wilayah-wilayah milik Richard di Perancis. Tentunya, niat tersebut enggan dibiarkan oleh Richard, justeru beliau pun memperkukuhkan pertahanan di sana sebagai langkah persediaan bagi menghadapi s3r4ngan.

Kerisauan Richard terhadap s3r4ngan Philip II sirna selepas Raja Perancis itu menyahut seruan P3r4ng Salib. Setelah perjanjian keamanan disepakati antara dua raja tersebut, mereka pun berangkat menuju Jerusalem pada Julai 1190.

Sebelum memulakan keberangkatannya, Richard melantik Hugh de Puiset (Bishop of Durham) dan William de Mandevill (Earl of Essex) sebagai pemangku yang dipertanggungjawabkan mentadbir England sepanjang ketiadaannya. Keputusan Richard yang mengesampingkan John, adiknya sendiri ini secara tidak langsung memutikkan benih pengkhi4n4tan ke atas pemerintahannya kelak.

Apapun, pasukan salib pimpinan beliau tiba di Pulau Sicily pada September 1190 dan mereka berlabuh di kota Messina yang terletak di timur laut Sicily. Richard memanfaatkan kesempatan tersebut untuk menyelesaikan urusannya dengan Tancred, raja Sicily yang menggantikan sepupunya, William II. Antara urusan yang ditangani oleh Richard ketika itu adalah soal balu William merangkap kakak kesayangannya, Joan.

Bukan sekadar harta pusaka William dirampas, malah balunya pula dipenjarakan oleh Tancred. Atas sebab itulah makanya Richard men4klvki Messina pada Oktober 1190 dan memeterai perjanjian dengan Tancred. Antara syarat-syarat yang dikenakan ke atas Tancred adalah beliau perlu membantu Richard mem3r4ngi Henry VI, Raja Germany (yang ditabalkan sebagai Maharaja Rom Suci pada tahun berikutnya). Perjanjian ini secara tidak langsung merenggangkan lagi hubungan Richard dengan Philip II, memandangkan raja Perancis itu berpihak kepada Henry VI.

Hubungan antara mereka berdua semakin memburuk selepas ibu Richard, Eleanor, datang membawa Berengaria of Navarre untuk dikahwinkan dengan puteranya. Keadaan ini membangkitkan kemarahan Philip II kerana sejak Richard berusia 9 tahun, beliau sudah pun ditunangkan dengan Alys, adik Philip merangkap puteri Louis VII.

Sementara menanti Richard mencapai usia dewasa, Alys ditahan di England sehingga 25 tahun lamanya. Bahkan, terdapat juga ura-ura kononnya Henry II menjadikan puteri Perancis itu sebagai perempuan simpanannya.

Oleh kerana itu, tindakan Eleanor yang datang ke Sicily dengan membawa Berengaria of Navarre untuk dikahwinkan dengan Richard membangkitkan kemarahan Philip II. Cuma, kemarahan tersebut tidak dilepaskan dan sekadar merenggangkan hubungan antara dua raja Eropah itu.

Pada bulan April 1191, pasukan salib berangkat menyambung perjalanan ke Jerusalem. Namun tidak lama selepas meninggalkan Messina, armada mereka dibadai ribut taufan dan meng0rb4nkan kira-kira 25 buah kapal. Tiga buah di antaranya karam di pantai Cyprus dan segala muatannya dirampas oleh penduduk pulau tersebut yang ketika itu diperintah oleh Isaac Ducas Comnenus.

T3nt3ra-t3nt3ranya pula dijadikan sebagai tahanan p3r4ng. Disebabkan Comnenus enggan memulangkan rampasan yang diambilnya, maka Richard pun meny3r4ng dan men4klvki pulau berkenaan. Semasa berada di Cyprus, Richard sempat berkahwin dengan Berengaria sebelum menyambung keberangkatannya ke Jerusalem.

KEMPEN KETEN-TERAAN RICHARD

Pada tanggal 8 Jun 1191, Richard dan pasukan salibnya tiba di kota pelabuhan Acre. Kota tersebut sudah pun dik3pvng oleh tentera salib sejak tahun 1189, namun gagal dek pertahanan ampuh dari pihak Muslim.

Justeru, kehadiran pasukan bantuan dari Eropah ini memberi nafas baru bagi kekuatan salib sementara bagi umat Islam, ia mengundang mimpi ngeri. Dalam tempoh sebulan, yakni pada Julai 1191, Acre tumbang dan individu yang diberikan kredit atas hal tersebut tidak lain adalah Richard.

Pada 7 September tahun sama, Richard memperoleh satu lagi kemenangan – kali ini dalam Pert3mpvran Arsuf. Pasukan beliau terus menggasak Salahuddin pada tahun berikutnya, terutama dalam Pert3mpvran Jaffa.

Sebagai susulan, Perjanjian Jaffa pun ditandatangani antara kedua-dua pihak pada tanggal 2 September 1192. Antara kesepakatan yang dicapai menerusi perjanjian tersebut adalah gencatan senjata selama tiga tahun, kebenaran buat jemaah Kristian mengunjungi tempat-tempat suci, dan pengekalan kuasa Kristian ke atas wilayah pantai hingga ke Jaffa.

Pada 9 Oktober 1192, Richard meninggalkan Levant buat selama-lamanya. Sememangnya, P3r4ng Salib Ketiga yang disertainya itu berhasil memperoleh sejumlah pencapaian signifikan. Namun secara intisari, pasukan salib gagal memenuhi objektif utama mereka, iaitu merebut semula Jerusalem. Apapun bagi Richard, kempen tersebut berjaya memasyhurkan namanya walau pada masa yang sama, beliau turut membuat ramai mvsvh sepanjang berada di Levant.

Bahkan, sejarahwan mencatatkan betapa sebab utama kepulangan Richard ke England adalah s3r4ngan Philip ke atas wilayah-wilayah beliau di Perancis. Walaupun mereka sama-sama menyertai P3r4ng Salib, Philip pulang lebih awal, yakni sejurus selepas berakhirnya pen4klvkan Acre. Justeru  ketiadaan Richard di England dimanfaatkan sehabis baik oleh Philip yang menjalinkan pakatan dengan John.

Malang tidak berbau, armada Richard dibadai ribut dan terdampar berhampiran Venice. Beliau terpaksa menyambung perjalanan mengikut laluan darat, merentasi Eropah Tengah. Dalam erti kata lain, Richard terpaksa berhadapan dengan seorang lagi mvsvhnya, iaitu Leopold V, Duke of Austria. Walaupun beliau cuba menghindari pert3mbvngan, pasukannya tertangkap juga di Vienna pada Disember 1192. Richard sendiri dip3nj4rakan, mulanya di tangan Leopold dan kemudian di tangan Henry si Maharaja Rom Suci.

Lantaran khuatir dirinya diserahkan kepada Philip, Richard pun akur untuk membayar tebusan yang dianggarkan berjumlah 150,000 mark. Tidak lain dan tidak bukan, wang tebusan tersebut diperas daripada kantung rakyat England menerusi kutipan cukai. Lantas, Richard pun dibebaskan pada Februari 1194 dan dimahkotakan sebagai raja England buat kali kedua.

Kurang sebulan kemudian, beliau berangkat ke Normandy demi merebut wilayah tersebut yang sudah pun dirampas oleh Philip. Lima tahun lamanya, Richard terus-menerus berp3r4ng dengan Perancis tanpa berpeluang lagi pulang ke England. Sebaliknya, beliau hanya pulang ke lubang kubur pada 6 April 1199 Masehi, sewaktu meng3pvng istana Chalus-Chabrol.

Menurut satu sumber, pengepungan tersebut berbibit mula daripada khabar angin yang mendakwa kononnya terdapat harta karun yang tertanam di estet milik Vicomte of Limoges, bangsawan yang turut memiliki istana Chalus-Chabrol. Richard menuntut supaya harta tersebut diserahkan kepadanya. Dek keengganan vicomte, Richard pun meny3r4ng Chalus-Chabrol namun ajalnya terlebih dahulu diragut malaikat maut.

Dalam versi lain pula, Richard meny3r4ng Chalus-Chabrol hanya kerana mereka berpihak kepada Philip. Dalam s3r4ngan yang dilakukan pada malam 26 Mac 1199, lengan Richard dibidik panah mvsvh. Luka daripada panah tersebut kemudiannya berjangkit sekali gus mengakibatkan kem4t!annya.

Jasad Richard disemadikan di gereja Fontevraud, Anjou, bersama bapanya, Henry. Gereja yang sama itu juga menempatkan jasad ibunya, Eleanor, yang men!ngg4l dunia pada tahun 1204. Dalam pada itu, jantung Richard disemadikan di tempat lain, iaitu di Katedral Rouen. Pada tahun 2013, jantung beliau ditemui dan dianalisa oleh pakar-pakar forensik.

Hasil analisa tersebut menafikan dakwaan kononnya Richard m4t! akibat diracun, selain turut berhasil mengenal pasti bahan-bahan yang digunakan untuk mengawet jantung berkenaan – antaranya kemenyan, limau myrtle, bunga daisy, dan daun pudina.

TERJEMAHAN:

Wu Mingren. (10 November 2019). Richard the Lionheart – The Crusader King. Ancient Origins. https://www.ancient-origins.net/history-famous-people/richard-lionheart-0012843


Vandalisme Ke Atas Piramid Kuil Tikal Ii, Monumen Agung Maya

Tahun 455 Masehi mungkin bukanlah tahun yang signifikan bagi kita secara umum. Namun untuk masyarakat Rom, tahun tersebut menandakan sebuah malap3taka dahsyat apabila pada tanggal 24 Ogos 455 Masehi, ibu kota empayar mereka iaitu Rome habis dij4rah oleh sebuah suku kaum Jerman yang dikenali sebagai Vandal.

Dahsyatnya penjarahan yang dilakukan oleh mereka ini hinggakan nama Vandal diambil untuk melahirkan perkataan yang membawa maksud ‘pelaku mvsnah, per0sak harta awam’ dan daripada perkataan tersebut lahir pula kata terbitan ‘vandal!sme’ yang membawa maksud ‘perbuatan membin4sakan atau mer0sakkan harta benda awam atau persendirian’.

Antara contoh lazim vandal!sme adalah menconteng dinding tandas awam, mencabut kerusi stadium, atau bagi dua orang pelancong yang mengunjungi taman arkeologi Tikal, mengukir awalan nama mereka pada sebuah monumen bersejarah di Guatemala yang berusia 1300 tahun.

Pelancong yang tidak didedahkan nama dan asal-usulnya itu ditegur oleh petugas tapak arkeologi berkenaan ketika sedang mengukir awalan nama mereka, iaitu ‘A+T’ pada bongkah batu Piramid Kuil II, salah sebuah monumen yang suatu masa dahulu berdiri megah di kota purba Tikal, kota yang diperkirakan sebagai salah sebuah kota Maya terbesar di Mesoamerika. Pada hari ini, Piramid Kuil II dikelompokkan sebagai sebahagian daripada Taman Tikal Kebangsaan Guatemala dan pada tahun 1979, lokasi tersebut diisytiharkan sebagai Tapak Warisan Dunia UNESCO.

Menelusuri sejarahnya secara ringkas, kota purba Tikal terletak di wilayah utara Peten, Guatemala moden. Kota yang dikenali dalam kalangan masyarakat Maya sebagai Mutul itu merupakan salah sebuah kota teragung di Mesoamerika, sepanjang sejarahnya yang bermula dari tahun 300SM hingga 850M.

Kekayaan kota Tikal banyak disumbangkan oleh sumber alam seperti kayu sedar, pewarna dari kayu brazil, damar (copal), batu api dan lain-lain. Memasuki tahun 100M, kepentingan kota purba ini semakin menyerlah apabila sejumlah monumen yang megah dibangunkan.

Sekitar 300 tahun kemudian, iaitu pada lewat kurun ke-4M, Tikal meluaskan pengaruhnya dan menaklvki Uaxactun dan Rio Azun. Pada zaman kemuncaknya, populasi kota purba Tikal dan petempatan-petempatan di sekelilingnya mencecah lebih 50 000 orang dan kawasannya pula meliputi keluasan sehingga 200 km persegi.

Walau bagaimanapun, kota ini mengalami keruduman-sementara pada kurun ke-6 apabila kota-kota Maya yang lain, terutama sekali Caracol turut meluaskan pengaruh. Dalam kesempatan tersebut, kota Tikal dis3rang dan dikalahkan pada tahun 562M. Pun begitu, kedudukannya sebagai sebuah kota Maya yang signifikan diraih semula menjelang kurun ke-6.

Pemerintah Tikal yang paling utama dalam fasa kebangkitan semula ini adalah Jasaw Chan K’awiil (682-734M). Beliau bertanggungjawab menundukkan kota Calakmul pada tahun 695M dan memerintahkan pembangunan semula kota Tikal secara signifikan.

Pada era inilah monumen-monumen agung di Tikal didirikan. Antara yang paling awal dibangunkan adalah sepasang piramid besar yang dikenali sebagai Kuil I dan Kuil II yang menjadi subjek artikel ini.  Pembinaannya siap pada tahun 727M dan menjadi tempat persemadian diraja Tikal, di mana Piramid Kuil I menempatkan jasad Jasaw Chan K’awill manakala Piramid Kuil II pula diyakini menyimpan jasad permaisurinya.

Terdapat sejumlah pasangan piramid lain yang dibina di kota Tikal pada waktu-waktu terkemudian, namun kebanyakannya masih lagi belum diekskavasi. Bersama kota-kota Maya yang lain, Tikal mengalami kejatuhan secara bertahap pada kurun ke-8 dan menjelang 900M, kota purba tersebut sudah pun ditinggalkan dan terus diselubungi hutan belantara. Lokasi bersejarah ini hanya ditemukan semula oleh manusia pada pertengahan kurun ke-19.

Berbalik kepada laporan berkenaan vandal!sme di Piramid Kuil II Tikal, sebelum menegur kesalahan vandal!sme yang dilakukan oleh kedua-dua pelancong tersebut, Vinicio Alba Ruiz yang bertugas di tapak bersejarah itu sempat menangkap gambar mereka.

Menurutnya, mereka berdua bukan sahaja tidak mengendahkan dan marah dengan tegurannya itu, malah berasa terkejut kerana bagi mereka perbuatan mengukir awalan nama pada monumen purba itu bukan suatu kesalahan. Dan kita sendiri pun terkejut dengan jawapan balas daripada pelancong berkenaan.

Mengulas tentang kejadian tersebut, Alba Ruiz menegaskan, “Jika anda datang ke tapak ini (tapak bersejarah seperti ini), anda perlu menghormati peraturannya. Anda tidak perlukan sebarang penjelasan. Ia adalah common sense.”

Beliau turut menambah dengan menyarankan agar pihak berwajib melantik lebih ramai staf atau petugas untuk memelihara keselamatan monumen purba seperti Piramid Kuil II ini memandangkan ianya memiliki signifikasi terhadap sektor pelancongan negara selain memiliki nilai kebudayaan yang tidak terhitung harganya.

Nada teguran yang sama turut dilontarkan oleh Guatemala Tourism Industry (INGUAT) secara terbuka dalam sebuah kenyataan umum. Dalam kenyataan tersebut, INGUAT menuntut Kementerian Kebudayaan dan Sukan Guatemala agar mengheret kedua-dua pelancong berkenaan ke muka pengadilan di atas kerosakan yang telah dilakukan.

Menurut Undang-Undang Perlindungan Warisan Budaya Guatemala, kesalahan vandal!sme seperti ini boleh dikenakan denda sebanyak £10,040 hingga £100,415 selain hukuman penjara antara enam hingga sembilan tahun. Sehingga kini, masih tiada laporan lanjut berkenaan kesalahan vandal!sme ke atas Piramid Kuil II Tikal ini.

Apapun, kejadian ini sewajarnya dijadikan sebagai iktibar dan pelajaran baik bagi kita sebagai individu mahupun badan berwajib agar lebih menekankan kesedaran terhadap kepentingan sejarah, lebih-lebih lagi bukti fizikal sejarah supaya kejadian seperti ini dapat dikurangkan, kalau belum mampu dihindarkan. Selain Piramid Kuil II Tikal, sebuah lagi monumen agung dari tamadun Mesoamerika, iaitu Aztec kini sedang mengalami ancaman ker0sakan.

Sehingga kini, nasib Machu Picchu masih dipertaruhkan lantaran Kerajaan Peru mahu membangunkan lapangan terbang di sana, walaupun pada 23 Januari yang lalu, pihak kerajaan berjanji untuk menjamin keselamatan Machu Picchu dan tapak-tapak Inca yang lain agar tidak terkesan dengan pemajuan yang dilakukan.

RUJUKAN

Daniel Binns. (29 November 2019). Tourist vandals carve their initials into Mayan temple. Metro News.
https://www.metro.news/tourist-vandals-carve-their-initials-into-mayan-temple/1813853/

Ed Whelan. (29 November 2019). Vandals Have Carved Initials on a World-Famous Maya Temple. Ancient Origins.
https://www.ancient-origins.net/news-general/maya-temple-0012927

Mark Cartwright. (8 Oktober 2014). Tikal. Ancient History Encyclopedia.
https://www.ancient.eu/Tikal/

Ryan Fahey. (28 November 2019). Two tourists are caught defacing 1300-year-old Mayan temple by carving their initials into the wall. Daily Mail.
https://www.dailymail.co.uk/news/article-7735995/Two-tourists-caught-defacing-1-300-year-old-Mayan-temple-carving-initials-wall.html


WWI: Tentera Yang Dihukum Mati Kerana “Pengecut”

Di dalam Islam, berper*ng merupakan perintah Allah SWT kepada orang Islam berdasarkan kepada beberapa situasi dan keadaan. Ia bukanlah satu kewajipan yang mutlak hingga seolah-olah melancarkan per*ng tanpa sebab itu menjadi kewajipan. Tetapi ia hanya menjadi kewajipan jihad apabila berlaku penindasan terhadap umat Islam atau negara Islam.

Itu pun dengan syarat yang telah ditetapkan oleh Allah SWT, antaranya ialah negara Islam mestilah negara yang berdaulat dengan kerajaan yang kuat, diper*ngi oleh musuh melalui ancaman terhadap keamanan negara, atau mempertahankan negara Islam dari pencerobohan.

Maka untuk memer*ngi musuh, negara Islam perlulah memiliki angkatan tentera yang kuat dan berani. Namun bagaimana jika tentera Islam lari meninggalkan per*ng? Didalam Islam, askar yang keluar atau lari dari barisan hadapan ketika peper*ngan kerana ketakutan atau mementingkan diri sendiri adalah mengundang kemurkaan Allah.

Tetapi, jika askar itu berundur dari kedudukannya sebagai satu strategi untuk mengelirukan musuh, atau keluar dari pertemp*ran kerana menyedari akan menghadapi kekalahan kerana lemah dari segi angka kekuatan, namun dia berupaya untuk pergi mencari bantuan dan mengumpul kekuatan mencukupi, adalah dibolehkan.

Manakala tindakan melarikan diri dari perjuangan jihad akibat merasa takut dan gentar terhadap musuh adalah salah satu dosa besar menurut Islam, bahkan ia merupakan perbuatan yang merendahkan martabat agama Islam dan perbuatan itu akan dibalas di akhirat kelak.

Itu adalah perspektif lari dari per*ng menurut pandangan Islam, namun apa yang hendak diceritakan kali ini adalah mengenai satu sistem keadilan moden dilaksanakan oleh Tentera Diraja British terhadap anggota tentera mereka sendiri yang dituduh lari meninggalkan medan per*ng.

PENYAKIT SARAF AKIBAT PERTEMP*RAN

Ketika Per*ng Dunia Pertama sedang berlangsung, pelaksanaan hukuman m*ut ke atas 306 orang anggota tentera Britain dan Komanwel pernah dilakukan. Hukuman yang dilaksanakan bagi kesalahan seperti meninggalkan medan per*ng dan tindakan-tindakan yang dianggap pengecut dan bacul ini kekal menjadi isu kontroversi.

Sesetengah pihak percaya bahawa kebanyakan dari askar-askar yang dihukum bun*h itu sewajarnya diampunkan kerana mereka dipercayai menderita sejenis gejala penyakit saraf akibat kesan pertemp*ran atau dikenali sebagai “shell-shock”, gejala ini menyebabkan tubuh seseorang mudah rebah/pitam, pening kepala, dan tubuh menjadi lemah.

Pelaksanaan hukuman itu melibatkan pegawai dan anggota yang kebanyakannya merupakan pegawai tanpa tauliah, ia termasuk 25 orang warga Kanada, 22 orang warga Ireland dan 5 orang warga New Zealand.

Antara tahun 1914 dan 1918, Tentera British telah mengenal pasti 80,000 orang dengan gejala yang sekarang ditakrifkan sebagai gejala penyakit saraf. Di antara mereka ada yang mengalami kejutan hingga menyebabkan gangguan saraf otak yang teruk.

Golongan yang mengalami gejala ini tidak mampu bertahan lagi dengan suasana dan keadaan di barisan hadapan yang dahsyat hingga memaksa mereka lari meninggalkan perjuangan.

Apabila ditangkap, mereka akan dibicarakan di mahkamah tentera, dan jika mereka dijatuhkan hukuman m*ti, skuad penemb*k seramai dua belas orang akan ditugaskan untuk menamatkan riwayat pesalah.

Kengerian yang ditanggung oleh para pejuang dari semua pihak yang terlibat dalam per*ng ketika berada di barisan hadapan hanya dapat digambarkan melalui catatan harian seperti berikut;

“Kami tiba di barisan hadapan di Arras, melalui kawasan perkampungan yang hancur dan musnah. Ketika kami bergerak ke sektor kami melalui sepanjang lorong parit yang menjadi penghubung kami, satu bedilan peluru mortar jatuh dan meletup tidak jauh di hadapan saya dan membun*h salah seorang platun saya.

Dia adalah orang pertama yang terbun*h didepan mata kepala saya sendiri. Kedua belah kakinya telah hancur dan seluruh badan dan wajahnya dipenuhi dengan serpihan letupan. Pemandangan itu membuat saya hendak muntah. Saya merasa gentar dan ketakutan tetapi lebih takut untuk menunjukkannya.” — Victor Silvester.

Tanpa bayangan yang jelas tentang bilakah pengalaman sebegitu akan tamat, ditambah dengan pelbagai isu kehidupan disebalik benteng dan lorong parit telah membuatkan semangat seorang askar yang masih muda menjadi semakin lemah.

Pendek kata, di bawah tekanan dan menghadapi bunyi temb*kan artileri yang berterusan saban hari, dia tidak akan pernah tahu adakah dia akan berpeluang lagi untuk menjenguk permukaan bumi.

PEMBERONTAKAN HARRY FARR MEMBAWA M*UT

Pada waktu subuh pada 18 Oktober 1916, Prebet Harry Farr dari Angkatan Ekspedisi Britain (BEF) dihukum m*ti atas kesalahan ‘tindakan pengecut’ setelah dia menolak untuk mara menyertai barisan hadapan di Front Barat semasa Per*ng Dunia Pertama.

Setelah menyertai BEF pada tahun 1914, Farr dihantar ke barisan hadapan di Perancis; pada bulan Mei berikutnya, dia mula rebah dan pitam, tubuhnya gementar, dia dihantar ke hospital untuk mendapatkan rawatan sebelum kembali ke medan per*ng dan menyertai pertemp*ran dalam Somme Offensive.

Namun, pada pertengahan September 1916, Farr menolak untuk memasuki lorong parit di barisan mereka bersama skuadronnya yang lain, setelah cuba diheret dan bergelut, dia melepaskan diri dan berlari ke arah belakang.

Dia kemudian diadili di mahkamah tentera kerana bertindak sebagai pengecut dan dijatuhkan hukuman m*ti, yang dilaksanakan pada 16 Oktober.

Para komander kanan tentera yang senior paling pantang dengan kegagalan seorang askar untuk kembali ke barisan hadapan serta apa saja yang melibatkan tindakan bacul seperti lari dari medan per*ng.

Mereka juga percaya bahawa jika perbuatan sebegitu tidak diberikan hukuman yang tegas, askar yang lain mungkin terdorong untuk melakukan hal yang sama dan seluruh disiplin Tentera British akan runtuh.

Sesetengah askar yang tertangkap menghadapi perbicaraan di mahkamah tentera atas kesalahan lain namun majoritinya dibicarakan kerana lari meninggalkan kedudukan yang diamanahkan kepada mereka, “melarikan diri ketika menghadapi musuh”.

Proses pengadilan di mahkamah tentera kebiasaannya diputuskan dalam masa yang singkat dan pelaksanaan hukuman menyusul tidak lama selepas itu.

BAGAIMANA HUKUMAN DIADILI DAN DILAKSANAKAN

Sesetengah askar yang berada di dalam skuad penemb*k kebanyakannya merupakan anggota tentera dari kem pangkalan yang telah sembuh dari kecederaan per*ng namun ia masih menghalang mereka untuk bertemp*r di barisan hadapan, tetapi untuk melepaskan temb*kan rifle Enfield tidak menjadi masalah bagi mereka.

Rata-rata mereka yang berada di dalam skuad penemb*k kebiasaannya berusia di bawah enam belas tahun, begitulah juga puratan usia askar yang ditemb*k mereka atas kesalahan menjadi ‘pengecut’.

James Crozier dari Belfast ditemb*k pada waktu subuh kerana lari dari pertemp*ran, ketika itu dia baru berusia enam belas tahun. Sebelum hukuman dilaksanakan, Crozier diberi minuman keras ‘rum’ sehingga dia tidak sedarkan diri dan perlu dipapah ketika dalam keadaan separuh sedar ke tempat pelaksanaan hukuman.

Pegawai-pegawai yang menjadi pemantau pelaksanaan hukuman tersebut kemudian mendakwa bahawa ada kebimbangan yang besar sekiranya anggota dalam skuad penemb*k itu sendiri akan melanggar perintah untuk menemb*k.

Prebet Aby Bevistein, berusia enam belas tahun, juga ditemb*k oleh skuad penemb*k di Labourse, berhampiran Calais. Seperti kebanyakan kes lain, dia didapati bersalah meninggalkan posisinya. Tidak lama sebelum diadili di mahkamah tentera, Bevistein sempat menulis surat kepada ibunya:

“Kami berlindung di bawah parit. Saya merasa terlalu sejuk kemudian saya keluar untuk berteduh di sebuah rumah ladang. Mereka menangkap dan membawa saya ke penjara jadi saya harus dibicarakan di mahkamah. Saya akan berusaha sebaik mungkin untuk keluar dari belenggu ini, jadi janganlah ibu merasa risau.”

Akibat ‘jenayah’’ yang dilakukan oleh askar-askar muda ini, nama mereka langsung tidak dabadikan di tugu peringatan per*ng setelah tamat peper*ngan.

Sebilangan besar saudara terdekat atau keluarga mereka ini hanya diberitahu bahawa mereka telah meninggal dunia samada di Perancis atau Belgium, tetapi tidak pernah diberitahu bagaimana atau mengapa mereka m*ti.

Berdasarkan catatan keter*ngan seorang pemerhati tentera Perancis yang menyaksikan satu pelaksanaan hukuman m*ti oleh Tentera Perancis, ia dilaksanakan seperti berikut.

“Dua orang tertuduh diikat dari kepala hingga kaki seperti sosej. Pembalut yang tebal menyembunyikan wajah mereka, dan yang mengerikan, di dada mereka terdapat sebidang kain diletakkan di bahagian jantung mereka sebagai ‘penanda’. Kedua-dua insan yang malang itu tidak dapat bergerak, mereka harus diangkut seperti boneka di atas lori terbuka yang membawa mereka ke lapang sasar.”

Paderi mengucapkan beberapa patah perkataan kemudian beredar. Dua platun enam anggota muncul, berbaris dengan posisi membelakangkan tiang sasaran. Senjata mereka diletakkan di atas tanah. Ketika pesalah telah selesai diikat dan ditenangkan, anggota-anggota platun yang tidak melihat sedikit pun proses mempersiapkan pesalah yang akan dihukum itu mula memberi tindakbalas secara senyap.

Anggota platun mengangkat senjata mereka, berpusing menghadap sasaran, meletakkan sasaran tepat dan terus melepaskan temb*kan. Kemudian mereka serta merta memusingkan badan sekali lagi dan sarjan akan memberi arahan “by the left, quick march” (dari kiri, cepat jalan)

Mereka berbaris melewati pesalah yang sudah tidak bernyawa lagi, tanpa mengulang periksa senjata mereka, tanpa menoleh, tanpa ucapan penghargaan ketenteraan, tanpa perarakan formal, tanpa iringan muzik, tanpa lintas hormat; inilah kem*tian mengerikan tanpa paluan gendang atau tiupan sangkakala.”

KREDIBILITI MAHKAMAH TENTERA DIPERSOALKAN

Samada mereka yang dihukum m*ti ini berhak mendapat pengampunan selepas kem*tian, isu ini masih terbuka untuk spekulasi. Melalui kenyataan pihak kerajaan bahawa bukti yang diperlukan untuk membuka jalan pengampunan tidak pernah ditemui walau setelah bertahun-tahun berlalu.

Mungkin pengampunan untuk semua 306 askar-askar ini tidak diizinkan kerajaan di atas sebab ada beberapa askar yang dihukum m*ti itu mungkin benar-benar melarikan diri dan tidak mengalami gejala trauma. Maka ia tidak boleh dilakukan secara kolektif.

Salah satu daripada beberapa sebab yang menyebabkan kemarahan aktivis kempen menuntut pengampunan ini adalah, askar yang lari meninggalkan posisi di U.K. adalah lebih ramai daripada di Perancis / Belgium (empat kali ganda) tetapi sebenarnya tidak ada seorang pun yang pernah dihukum m*ti di UK.

Status undang-undang mahkamah tentera yang sebenar juga turut dipersoalkan. Tertuduh tidak mempunyai akses yang membolehkan dirinya berhubung dengan peguam mahu pun saksi yang boleh memberi keter*ngan membela dirinya, bahkan ada kes tertuduh menggunakan ‘rakan tahanan’ sebagai saksi mereka sementara ramai lagi yang tidak diberikan hak sebegini.

Dari segi undang-undang, setiap mahkamah tentera seharusnya mempunyai ‘hakim penaja’ atau juri pengadilan yang hadir semasa perbicaraan tetapi sangat sedikit jumlah yang hadir memberi kerjasama.

Malam sebelum hukuman m*ti, pesalah yang sedang menunggu pelaksanaan hukuman m*ti masih memiliki hak untuk mengemukakan petisyen kepada Raja bagi memohon rayuan agar dikurangkan hukuman tetapi pihak yang menyelia penahanan mereka tidak pernah memberitahu atau menjelaskan kepada mereka bahawa mereka yang telah dihukum sebenarnya masih memiliki hak ini sebagai proses rayuan terakhir.

Pada 13 Januari 1915, Perintah Rutin Umum 585 telah dikeluarkan yang pada dasarnya menafikan prinsip “seseorang tidak boleh dihukum sehingga terbukti bersalah.” Di bawah perintah 585, seorang askar adalah bersalah sehingga bukti yang mencukupi dapat dikemukakan untuk membuktikan dia tidak bersalah.

Sejurus selepas tamat per*ng, satu dakwaan dibangkitkan, ia berkaitan tentang isu hukuman m*ti terhadap tentera telah dilaksanakan mengikut kelas-kelas tertentu.

James Crozier contohnya, dia didapati bersalah meninggalkan kedudukannya lalu dihukum temb*k sampai m*ti. Walhal dua minggu sebelumnya, 2nd Leftenan Annandale juga didapati bersalah tetapi tidak dijatuhkan hukuman m*ti kerana “isu teknikal”.

PENGAMPUNAN YANG DINANTI-NANTIKAN

Sepanjang peper*ngan, lima belas pegawai yang dijatuhkan hukuman m*ti menerima pengampunan pihak kerajaan. Pada musim panas tahun 1916, semua pegawai berpangkat kapten dan ke atas diberi perintah agar semua kes tindakan ‘pengecut’ wajib dihukum m*ti dan tiada toleransi walau dengan alasan sejarah masalah kesihatan.

Namun, semua ini mungkin tidak akan berlaku sekiranya pegawai didapati menderita neurasthenia. (gejala pening, lemah dan mudah pengsan yang membawa kepada kerosakan saraf)

Pada bulan Ogos 2006, Setiausaha Pertahanan Britain, Des Browne mengumumkan bahawa dengan sokongan Parlimen, peluang pengampunan sekaligus untuk semua 306 orang anggota tentera yang dihukum m*ti semasa Per*ng Dunia Pertama kerana tindakan ‘pengecut’ telah dibincangkan.

Undang-undang baru yang diluluskan pada 8 November 2006 dan dimasukkan sebagai sebahagian daripada Akta Angkatan Bersenjata telah memberikan pengampunan penuh terhadap anggota-anggota Tentera British dan Komanwel yang dihukum m*ti semasa Per*ng Dunia Pertama.

Undang-undang ini telah menamatkan noda penghinaan yang mengaibkan dengan melibatkan pemadaman segala kes berkenaan hukuman m*ti di dalam catatan rekod per*ng tetapi ia tidak membatalkan hukuman. Setiausaha Pertahanan Des Browne berkata:

“Saya percaya adalah lebih baik untuk mengakui bahawa ketidakadilan telah berlaku dengan jelas dalam beberapa kes – walaupun kita tidak dapat mengatakannya – dan mengakui bahawa semua orang ini adalah mangsa per*ng. Saya harap pengampunan insan-insan ini akhirnya dapat menghilangkan stigma negatif yang keluarga mereka hadapi selama bertahun-tahun. ”


Kincir Air Gergasi Nusantara

Membina kincir air dengan menggunakan buluh merupakan salah satu kepakaran masyarakat di Nusantara atau Alam Melayu sejak ribuan tahun dulu. Kincir air dibina dari saiz yang kecil hingga saiz gergasi mengikut keperluan.

Kincir air gergasi dibina apabila kedudukan penempatan masyarakat atau masjid jauh lebih tinggi dari kedudukan air sungai. Maka penduduk setempat tidak perlu untuk turun dari tebing sungai yang tinggi bagi mengangkut air. Air sungai diangkut dari paras rendah ke paras tinggi secara automatik dengan kincir air.

Masyarakat di Nusantara yang tinggal di kawasan pergunungan biasanya mahir membina kincir air gergasi seperi suku Minang, Kerinci, Jawa dan sebagainya. Keadaan geografi menyebabkan mereka memiliki pemikiran teknikal seperti ini.

Kincir air di Sungai Ombili, Solok, Sumatera Barat ini adalah antara kincir air gergasi yang ada pada hari ini. Walaupun pembinaannya agak baru, namun pengetahuan teknologi pembinaan kincir air gergasi telah pun wujud sejak ribuan tahun dahulu.


Kota Bawah Tanah Turki Yang Melindungi Umat Kristian

Agama Islam dan Kristian mempunyai bibit awal yang sangat sama. Kedua-dua agama ditolak masyarakat sekeliling, mendorong ke kancah konflik. Tindak tanduk kaum musyrik Arab berjaya ditangkis pihak pencetus Islam, suatu blok kuasa yang tidak ada pada umat Kristian terawal. Pertama sekali, musuh Kristian pada masa itu sangat kuat.

Empayar Rom mencapai kemuncak dengan maharaja-maharaja sangat zalim pada mereka. Kota Rom terbakar pada tahun 64, dan Maharaja Nero menunding jari pada umat Kristian kononnya ada konspirasi. Apa-apa yang terjadi mesti umat Kristian dituduh. Pengaruh Rom terlalu pesat sampai mereka membunuh hawari seperti Saint Peter dan Saint Bartholomew.

Gambaran ini sangat jelas: umat Kristian ditindas teruk. Jadi ramai dalam kalangan mereka hidup dalam keadaan bersembunyi. Baru-baru ini saintis menemui sebuah bandar bawah tanah yang begitu besar, dibina sekitar 2,000 tahun lalu. Bandar ini terletak di Daerah Mardin Midyat, lokasi yang sangat kena dengan garisan masa nasib umat Kristian terawal.

Kompleks Yang Terlindung

Bandar ini ditemui secara berperingkat. Pada awalnya, mereka menemui sebuah gua batu kapur. Kemudian mereka terjumpa sebuah lorong dalam gua. Lorong ini membawa mereka ke sebuah bandar bawah tanah yang dipanggil Gani Tarkan.

Buat masa ini, sebanyak 49 kamar sudah digali yang mendedahkan sebuah kompleks sangat besar. Kompleks ini lengkap dengan lorong yang berhubung dengan telaga mata air, lubang penyimpanan makanan, kediaman dan rumah ibadat bergereja serta rumah ibadat berbintang iaitu untuk kaum Yahudi.

Artifak yang ditemui seperti syiling membuktikan zamannya daripada Emapyar Rom. Buat masa ini, mereka baru menggali dalam lingkungan 5 peratus sahaja. Kawasan ini pun sudah mencecah 10,000 meter persegi. Ramalan kasar menganggarkan sebuah bandar bawah tanah sebesar 400,000 meter persegi. Jadi ada banyak kerja lagi yang perlu dibuat.

Penyusuran Sejarah Semasa Rom

Agama Kristian berputik dalam kalangan bangsa Yahudi terlebih dahulu. Atas sebab inilah berlakunya pertelingkahan antara dua pihak ini. Ajaran Nabi Isa (as) mengancam majlis keagamaan Judaisme iaitu Sanhedrin. Maka mereka memberkas baginda, yang diheret ke mahkamah Pontius Pilate atas tuduhan penistaan kerana mengakui diri Raja Yahudi. Atas pujukan Sanhedrin inilah, Pilate terpaksa menjatuhi hukuman mati terhadap Nabi Isa (Klein, 2019).

Sebelum berangkat ke syurga, Nabi Isa (as) meninggalkan amanat pada pengikutnya supaya menyebar agama kepada semua bangsa – bukan pada Yahudi sahaja. Ini adalah menurut agama Kristian. Para hawari akur pada amat ini, menyampaikan khabar baik tauhid kepada semua. Maka sejak hari itu, berpisahnya “Kristian” dan “Yahudi” dalam pandangan Rom. Rata-ratanya Kristian ditindas Rom sampailah naiknya Maharaja Constantine yang mengisytiharkan agama Kristian sah di sisi undang-undang. Maharaja Theodosius pula menjulang Kristian sebagai agama rasmi empayar.

Tetapi perjalanan ini mengambil masa lebih daripada 250 tahun. Sepanjang tempoh penindasan ini, umat Kristian cepat menghilangkan diri. Catatan meriwayatkan yang banyak bandar Kristian yang tiba-tiba didapati tidak berpenghuni. Lama orang ramai sangka bandar ini dibasmi kerajaan Rom. Sekarang ada perspektif baharu pula – mungkin mereka membina lorong ke bawah tanah untuk hidup dan beramal sampai ke usia tua (Metcalfe, 2022).

Bayangkan – hidup dibawah tanah untuk lari daripada penindasan. Perlahan-lahan ilham mereka mempengaruhi kuasa penindas yang akhirnya menundukkan ego mereka. Logik di sini sangat jelas. Tiada kuasa mampu berdiri di atas pentas kebencian.

RUJUKAN:

Klein, C. (2019, Mac 6). Why did Pontius Pilate have Jesus executed? History.

Metcalfe, T. (2022, Mei 14). Underground city unearthed in Turkey may have been refuge for early Christians. Live Science.


Sejarah Kod Bar

Pada lewat tahun 1940-an, seorang pelajar lepasan ijazah bernama Bernard Silver menerima khabar mengatakan bahawa Drexel Institute of Technology, tempat di mana beliau menuntut pengajian telah menolak permintaan dari seorang presiden rangkaian kedai makanan untuk membangunkan sebuah cara bagi mengumpul serta merekodkan informasi produk secara automatik ketika pembayaran dibuat di kaunter.

Institut itu dikatakan tidak berminat akan idea tersebut. Tetapi Silver nampak potensi di sebalik idea ini dan memberitahu rakan pelajar bernama Norman Woodland. Bersama-sama, mereka mula membuat penyelidikan terhadap konsep itu.

Idea pertama mereka adalah menggunakan corak-corak yang dihasilkan dengan dakwat pendarfluor (fluorescent), yang akan bersinar di bawah cahaya UV. Namun idea ini terbukti tidak praktikal dan sangat mahal untuk diaplikasikan.

Seterusnya, Woodland mendapat idea akan sebuah label berdasarkan prinsip kod Morse, kecuali sedikit berbeza iaitu selain daripada menggunakan titik dan sempang, beliau mencadangkan untuk menggunakan garisan palang tebal dan nipis yang boleh dibaca menggunakan mesin pengimbas (scanner).

Idea yang dicadangkan Woodland ini sangat hampir dengan kod bar yang kita gunakan pada zaman moden ini. Tetapi, Woodland dan Silver masih ingin melakukan penambahbaikan kerana berpendapat bahawa garisan-garisan tersebut berkemungkinan sukar untuk diimbas.

Kemudian pada tahun 1949, mereka memfailkan paten kepada kod data di dalam bentuk bulatan, yang bermaksud mesin pengimbas tersebut tidak perlu dipegang secara selari bagi mengimbas kod itu.

*Mesin pengimbas moden, telah menyelesaikan masalah ini dengan mengimbas beberapa arah sekali secara serentak.

Apabila sudah dibangunkan kod untuk diimbas, kini tiba masa untuk membangunkan sebuah mesin pengimbas pula.

Mereka mula membuat sebuah mesin pengimbas prototaip. Namun mesin prototaip tersebut membuatkan kod itu terbakar semasa pengimbasan. Walau bagaimanapun, ini membuktikan bahawa mesin tersebut berfungsi, tetapi mereka sedar ia masih memerlukan pelbagai penambahbaikan.

Pada masa ini, Woodland sudah bekerja di sebuah syarikat gergasi IBM. IBM telah membuat tawaran sebanyak dua kali untuk membeli hak kepada paten mereka. Akhirnya IBM dikecewakan, apabila hak paten tersebut dibeli oleh syarikat Philco pada tahun 1962. Dan Philco bertindak menjualnya semula kepada sebuah syarikat lain iaitu RCA Corporation.

*Silver meninggal dunia pada tahun 1963, berumur 38 tahun.

Walau bagaimanapun, IBM merupakan syarikat yang pertama untuk memasarkan kod praktikal dan sistem pengimbas. Masih bekerja dengan IBM pada tahun 1970-an, Woodland bersama-sama George Laurer membangunkan kod 12 digit sofistikated yang kini dikenali sebagai Kod Produk Universal @ Universal Product Code yang penggunaannya diberi lampu hijau pada tahun 1973.

Tahun berikutnya menyaksikan sebuah paket gula-gula getah berjenama Wrigley’s menjadi item komersial pertama dijual menggunakan kod bar, apabila jualannya telah diproses di Marsh Supermarket yang terletak di pekan Troy, negeri Ohio, Amerika Syarikat pada jam 8.01 pagi, tarikh 26 Jun 1974.

Tahun 1992, Woodland dianugerahkan pingat America’s National Medal of Technology.


Kereta Lembu Dalam Kesultanan Melayu Melaka

Penulisan kali ini memfokuskan kepada salah satu jenis pengangkutan darat yang pernah digunakan oleh orang Melayu suatu ketika dahulu iaitu kereta lembu. Kereta lembu ini bukanlah suatu nama yang baru atau asing bagi kita, sampai ke hari ini pun kereta lembu masih wujud dan digunakan. Mari kita menelusuri bagaimana fungsi kereta lembu dalam Tamadun Melayu dahulu dan apakah teknologi-teknologi yang digunakan bersama dengan kereta lembu.

Permukaan jalan tradisional sebelum abad ke 20 biasanya berlumpur sehingga menyekat pergerakan kenderaan pengangkutan pada masa itu seperti kereta lembu dan juga haiwan-haiwan pengangkutan lain seperti kuda dan gajah.

Selain itu juga terdapat jalan darat yang menghubungkan antara kawasan–kawasan kampung dipantai negeri Pahang. Namun jalan darat di kawasan pantai ini biasanya mempunyai jarak yang terhad serta mempunyai halangan semula jadi seperti paya bakau dan juga pantai berlumpur yang menjadi lanskap semula jadi kawasan pantai. Namun demikian, jalan ini tetap digunakan oleh penduduk kampung nelayan bagi menghubungi kawasan berhampiran sepanjang pantai. Jalan ini telah menjadi alternatif pada musim tengkujuh ketika laluan laut terlalu bahaya untuk digunakan.[1]

Kereta lembu merupakan warisan pengangkutan tradisional yang menjadi lambang kemegahan Negeri Melaka. Diperkenalkan sewaktu zaman Kesultanan Melayu Melaka pada abad ke-15 oleh saudagar-saudagar India. Bentuk kereta lembu Melaka menyerupai “Wagon” di Amerika pada zaman dahulu yang ditarik oleh kuda. Kereta lembu pada dasarnya terbahagi kepada empat bahagian iaitu badan, roda, gandar dan kajang.

Kini, penggunaan kereta lembu tidak digalakkan di kawasan bandar kerana ia boleh menyebabkan kesesakan lalu-lintas. Walau bagaimanapun ia tetap digunakan di kawasan-kawasan luar bandar untuk mengangkut padi, kayu api, rumput, perabot dan sebagainya. Sekali-sekala apabila Pesta Kebudayaan diadakan, kita berpeluang menyaksikan kereta-kereta lembu yang dihiasi indah lengkap dengan gong dan tambur melintasi Bandar Melaka menuju ke tempat pesta.[2]

Kereta lembu merupakan kenderaan yang paling popular di zaman Kesultanan Melayu Melaka. Pada ketika itu, ia berfungsi untuk mengangkat muatan barang-barang dan manusia. Ia dikatakan telah ada di awal Kesultanan Melayu Melaka iaitu di sekitar awal abad ke 15. Terdapat juga beberapa sumber menyatakan bahawa ia diperkenalkan oleh orang India disebabkan reka bentuk dan fungsinya yang sama dengan kereta lembu yang terdapat di India yang wujud sehingga kini.

Daripada hasil bacaan penulis, terdapat beberapa faktor wujudnya kereta lembu sebagai pengangkutan darat pada zaman itu. Selain disebabkan lembu merupakan haiwan yang mudah didapatkan pada ketika itu, terdapat faktor-faktor lain yang membawa kepada kewujudan kereta lembu.

Faktor yang pertama kewujudan kereta lembu adalah disebabkan geografinya. Melaka (Melaka sekarang) bukanlah kawasan yang popular dengan tanah tinggi. Kedudukan tanah rata memudahkan lembu untuk melalui jalan tanpa perlu untuk menggunakan tenaga yang banyak seperti mendaki bukit-bukit kecil atau gunung-ganang.

Seterusnya sungai yang sempit yang memberi kelebihan kepada pengangkutan darat berbanding laut. Pergerakan ke satu tempat ke tempat lain adalah lebih mudah dengan adanya sungai yang kecil. Hal ini demikian kerana mereka tidak memerlukan pengangkutan tambahan seperti feri untuk menyeberang ke destinasi.

Faktor lain yang penulis dapat daripada hasil bacaan adalah ramainya tukang yang membina kereta lembu di Melaka. Maka secara logikanya semakin ramai tukang maka lebih banyaklah binaan yang dihasilkan. Tidak ketinggalan faktor ekonomi. Kepesatan ekonomi di Melaka memberi keistimewaan padanya untuk memiliki banyak akses berbanding dengan lokasi lain yang juga di bawah taklukan Kesultanan Melayu Melaka.

Kereta lembu terdiri daripada 4 komponen utama iaitu :

Kajang

Kajang merupakan bahagian bumbung untuk melindungi muatan atau orang yang menaiki kereta kuda. Ia direka khas sesuai dengan kereta lembu. Rekaan asalnya dibuat dengan 2 bingkai tiga segi dan disesuaikan dengan badan kereta tersebut. 2 bingkai tersebut diperbuat daripada 3 batang kayu mengkulang yang dipaku dan diikat di 3 penjuru secara memanjang. Rangka ia terlihat seperti bumbung rumah minangkabau dan rumah Melaka.[3]

Badan

Reka bentuk badan agak ringkas di mana hanya menggunakan kepingan-kepingan papan yang berukuran 2 inci tebal. Lalu tiga papan dilekatkan menjadi satu supaya menghasilkan papan yang lebih tebal (6 inci) dan lebih kukuh untuk menampung muatan dan orang.

Kesemua papan tersebut disatukan lagi menjadi bentuk peti. Kebiasaannya saiz ruangan adalah 8 inci lebar 32 inci panjang 32 inci tinggi. Di bahagian bawah badan terdapat sebatang kayu bulat panjang 15 inci yang dinamakan bom.

Di hujung bom terdapat lagi satu batang kayu melintang yang dinamakan pasang sebagai fungsi untuk meletakkan leher lembu. Jika kereta lembu tersebut sedang tidak digunakan, akan diletakkan satu tongkat untuk menahan pasang supaya tidak jatuh dan mudah rosak.[4]

Balak

Balak pada hari ini lebih mudah dikenali sebagai rim. Ia dibuat daripada kayu yang baik dan keras untuk dapat menahan roda. Ia dipasak pada roda untuk menahan roda supaya menjadi lebih kukuh.[5]

Roda

Seperti yang telah kita ketahui secara umumnya, teknologi roda telah wujud dari tamadun Mesopotamia lagi. Teknologi ini ditambahbaik mengikut kemajuan yang ada di zaman Kesultanan Melayu Melaka.

Roda yang terdapat pada kereta lembu merupakan batang besi bulat yang dipasak ke dalam balak dan dijadikan punca untuk memudahkan lembu untuk menarik kereta. Fungsinya adalah sama seperti tayar yang terdapat pada kereta-kereta yang biasa di zaman kini.[6]

Nayli Naqiah Nurin Binti Mohamad Terang
Mahasiswa Jabatan Sejarah dan Tamadun Islam UM

NOTA KAKI:

[1] Maarof, M. Z. B. M., Hussin, N. B., & Seman, A. A. B. Sejarah Perkembangan Jalan Darat di Pahang Awal Abad Ke 20. PROCEEDINGS ICOSH-UKM 2017, 8, (10).

[2] Muzium Negara. (n.d.). Muzium Negara. Retrieved January 28, 2022, from http://www.muziumnegara.gov.my/gallery/items/Kereta_Lembu_Melaka_10

[3] Khoo, K. K. (1982). Melaka, Dahulu dan Sekarang. Persatuan Muzium Malaysia.

[4] Ibid.

[5] Ibid.

[6] Ibid.


Benarkah Kuih Bulan Menjadi Punca Kejatuhan Kuasa Mongol di China?

Selepas 88 tahun berada di bawah pemerintahan Empayar Mongol, semangat dan moral kaum keluarga Cina Han berada pada tahap yang terendah sepanjang masa. Setiap aspek kehidupan mereka adalah atas belas kasihan pemerintah Mongol mereka yang kebanyakannya, tak terlalu memberi belas kasihan.

Disebabkan takut akan berlaku pembero.ntakan, kaum Han tidak dibenarkan berkumpul dalam kumpulan besar, tak dibenarkan memiliki sen.jata, malah pisau pemo.tong daging dan sayur-sayuran turut dicatu — satu untuk setiap sepuluh keluarga.

Pengawal Mongol berada di mana-mana, mengawasi tukang daging.  Mata-mata juga ditempatkan di setiap rumah, di saat kebulu.ran dan kemiskinan mencakar pintu. Undang-undang Mongol dikatakan menuntut ibu jari semua anak lelaki Han dic.acatkan semasa lahir supaya mereka tidak dapat memegang busur.

Menjelang tahun 1368, cerita-cerita itu berterusan, masanya sudah matang untuk pembero.ntakan. Zhu Yuanzhang, lelaki yang suatu hari nanti akan menjadi pengasas dan maharaja pertama Dinasti Ming, ketika itu sama seperti leluhurnya yang mengasaskan Dinasti Han, iaitu seorang pemuda yang dilahirkan dari keluarga petani Han yang sangat miskin.

Walau bagaimanapun, dia mempunyai seorang kawan yang bagus, Liu Bowen, untuk membantunya meningkat menjadi terkenal dan berkuasa. Liu adalah seorang penyair dan ahli falsafah, serta pakar strategi yang luar biasa. Perayaan Pertengahan Musim Luruh semakin hampir, iaitu masa di mana setiap keluarga secara tradisinya bertukar hadiah dan makanan pastri yang dipanggil kuih bulan.

Liu menghantar pemuda ke setiap sudut di tiga wilayah di bawah pemerintahan Mongol, di mana masing-masing akan melawat kedai kuih dan membuag pesanan untuk berjuta-juta biji kuih bulan. Dikatakan, dalam setiap kuih bulan mereka akan menyelitkan sekeping kertas yang bertulis:

“Cahaya kerohanian tersembunyi dalam kegelapan, mereka diam-diam membantu orang ramai untuk mencairkan kedinginan ais. Bangkitlah pada waktu tengah malam, mari kita bu.nuh tuan rumah bersama-sama!” Dan itulah apa yang mereka lakukan, pada malam Perayaan Kuih Bulan, bangsa Cina Han telah dibebaskan.

Sekurang-kurangnya, itu hanyalah salah satu dari puluhan versi cerita. Sumber yang lain mengatakan bahawa mesej itu berbunyi kurang puitis, ‘’Bu.nuh Tartar pada Malam Tahun Baru!’ (Orang Mongol tidak boleh membaca penulisan karakter Cina).

Atau mungkin mesej itu ditulis di atas kertas beras yang diletakkan di bawah kek. Mungkin mesej telah dikodkan, dan hanya boleh dibaca jika ia dipasang dengan cara menggabungkan beberapa kuih bulan.

Semua cerita ini, yang disusun oleh mendiang sarjana sejarah China, Hok-Lam Chan, hanyalah cerita semata-mata. Kita tahu bangsa Mongol menguasai Cina Han dan selama beberapa dekad di separuh kedua abad ke-14, ada pembero.ntakan yang menyebabkan Zhu Yuanzhang merampas kawalan dan mendirikan Dinasti Ming.

Tetapi hampir semua hal lain dari gabungan cerita-cerita ini, bermula dari menca.catkan ibu jari anak-anak lelaki hinggalah ke jutaan pesanan kuih bulan, sama sekali tidak ada bukti yang kukuh untuk menyokongnya.

Terdapat banyak mitos China melibatkan bulan dan berlanjutan di sekitar kuih bulan, seperti Yue Lao (Orang Tua Di Bawah Bulan) atau Chang’e (Wanita Bulan). Tapi hanya legenda tentang penja.jahan Mongol yang sering diulang, yang adakalanya hingga dianggap sebagai kisah benar.

Menurut Hok-Lam Chan, puncanya mungkin berkaitan dengan sejarah kebangkitan semangat nasionalisme Cina Han. Pada penghujung era Dinasti Qing, yang berakhir di sekitar permulaan Pe.rang Dunia Pertama, catatan bertulis tentang legenda kuih bulan itu mula tersebar semula.

Dalam cerita-cerita itu, orang Cina Han, kumpulan etnik yang dominan di China, telah diperintah oleh etnik minoriti yang berbeza iaitu Manchu (yang mendominasi Dinasti Qing).

Kemungkinan cerita itu ditulis dan dikongsi oleh ahli kongsi gelap anti-Manchu. Dengan berkongsi cerita sebagai fakta, mereka mencipta semula ingatan kolektif pembero.ntakan Cina Han terhadap Mongol.

Versi sejarah ini meletakkan pembero.ntakan di tangan rakyat, yang membangkitkan semangat nasionalistik. Tak sukar bagi pembaca berketurunan Han pada masa itu untuk mengaitkan pengalaman mereka di bawah pemerintahan Manchu dengan cubaan sama oleh nenek moyang mereka di bawah Mongol. Liu Bowen pula menjadi wira kontemporari yang boleh dikaitkan dan memberi inspirasi.

Penindasan Manchu terhadap Han adalah kurang mengarut berbanding versi fiksyen Mongol, walaupun ia masih terasa secara tepatnya. Satu contoh yang sangat menarik, yang banyak dijadikan sebagai imej propaganda dari masa itu, ialah gaya rambut Manchu yang wajib digayakan oleh lelaki Cina Han atau etnik-etnik lain.  Dikenali sebagai “barisan”, ia terdiri daripada kepala yang dicukur separuh di depan dengan jalinan panjang melata dari bahagian atas kepala.

Secara tradisinya, lelaki dan wanita Cina Han tidak akan memotong rambut mereka sama sekali, sebaliknya mereka lebih gemar menggulungnya menjadi jambul. Tetapi sejak tahun 1644, apabila Beijing ditawan oleh tentera Manchu, gaya rambut “barisan” adalah tanda wajib tunduk kepada pemerintahan Manchu.

Mesej kuih bulan mungkin tidak memainkan peranan secara langsung dalam menggulingkan pemerintahan Mongol, tetapi idea mengenainya memainkan peranan kecil dalam menyebarkan apa yang Chan gambarkan sebagai “manifesto ‘mengusir orang Tartar, memulihkan pemerintahan China’ semasa rev.olusi nasionalis Han.”

Sentimen yang sama ini, seterusnya, membawa kepada penggulingan pemerintahan Manchu. Kisah ini mungkin hanyalah rekaan, tetapi kesan propaganda itu adalah jelas dan nyata, ia dimanfaatkan dengan cara yang sangat elegan oleh para pejuang anti-Qing dan nasionalis Han.

Penentangan politik seperti ini telah membara selama berabad-abad, berbagai jenis penentangan dan pembero.ntakan telah muncul. Antara tahun 1850 dan 1863, sebagai contoh, Pembero.ntakan Taiping menyebabkan berpuluh juta orang m.ati dalam pertem.puran antara pembero.ntak dari selatan China dengan pemerintah Manchu — berdasarkan beberapa anggaran, jumlahnya dua kali ganda jumlah kor.ban Pe.rang Dunia Pertama.

Salah satu peristiwa penentangan mutlak ini adalah Pembero.ntakan Wuchang yang berlaku pada Oktober 1911. Konflik bermula disebabkan oleh pertikaian mengenai nasionalisasi laluan kereta api, tetapi ia berubah menjadi rampasan kuasa.

Lama kelamaan, peristiwa ini dikenali sebagai Rev.olusi Xinhai, dan membawa kepada penyingkiran Maharaja Manchu yang berusia enam tahun pada tahun 1912, berakhirnya Dinasti Qing, dan bermulanya era Republik China.

Peranan kuih bulan dalam hal ini sebagai alat propaganda dan simbol nasionalisme Han mungkin terhad, tetapi ia lebih jelas, nyata dan ketara berbanding kesannya terhadap penggulingan Dinasti Yuan Mongol kira-kira 600 tahun sebelumnya.

Kalau anda berminat dengan artikel berkaitan dengan Tamadun Mongol, kami nak cadangkan buku terbaru kami, KITAB TAMADUN MONGOL untuk tatapan anda, yang akan meneroka sejarah Mongol. Boleh beli di webstore kami: https://bit.ly/pratempahktmktr

RUJUKAN:

Paul Smith and Richard Von Glahn, eds. The Song-Yuan-Ming Transition in Chinese History. (Cambridge, MA: Harvard University Press, 2003)

Hok-Lam Chan, China and the Mongols: History and Legend under the Yuan and Ming (New York, NY: Routledge, 1999; reprinted 2018)


Jom Baca Kisah Admin Kami Yang Menemui Indahnya Hidayah Islam

Saya masih dikira sebagai seorang mualaf. Ini adalah kali kelima saya menyambut Ramadan sebagai seorang Muslim. Secara peribadi, Ramadan adalah istimewa bagi saya kerana ia mengingati saya tentang pengalaman disapa hidayah Allah.

Saya berasal dari keluarga Cina yang mengamalkan kepercayaan tradisional, namun sejak kecil saya mempunyai minat yang tinggi terhadap agama. Waktu sekolah rendah, saya seorang Buddhist. Waktu memasuki sekolah menengah, saya mengalih minat kepada agama Kristian. Saya menghadiri gereja selalu dan Bible menjadi bacaan kegemaran saya.

Ada sekali semasa di Tingkatan Dua, saya terjumpa sebuah buku Pendidikan Islam di dalam laci meja. Ditinggal oleh pelajar kelas pagi rasanya. Buku itu ditulis dalam tulisan Rumi. Atas perasaan ingin tahu, saya buka dan baca buku tersebut.

Terus saya tertarik dengan senarai 25 nabi dan rasul dalam Al-Qur’an dan penerangan ringkas mengenai mereka. Saya teruja dengan nama-nama yang terpapar: Ibrahim, Lut, Ismail, Ishak, Yakqub, Yusuf. Inikan Abraham, Lot, Ishmael, Isaac, Jacob, Jospeh yang saya baca dalam Bible selama ini?

Dan yang paling menarik perhatian saya ialah kisah tentang Nabi Ismail. Dalam Bible kisah tentang Ishmael dan ibunya Hagar tamat dengan mereka dibuang ke tanah Arab. Kisah Nabi Ismail hampir dikorban, Siti Hajar dan telaga Zam-Zam, pembinaan Kaabah semuanya tiada dalam Bible. Ia membuat saya terfikir: yang mana satu benar?

Saya cuba korek cerita tentang Islam dari kawan-kawan Melayu saya, namun mereka anggap saya main-main. Malah ada sekali saya ditegur kerana mengucap “insya Allah”. Pengalaman membuat saya serik untuk menyebut Islam di hadapan orang Islam buat seketika.

Saya memilih untuk membuat pembacaan sendiri dan dari situ saya membina fahaman asas tentang Islam: Rukun Islam, Rukun Iman, sirah Nabi Muhammad, perkembangan sejarah mazhab dan sebagainya. Cuma bab-bab ibadah seperti cara bersolat tidak begitu faham menerusi pembacaan semata-mata.

Pendedahan kepada Islam buat saya tidak dapat beriman dengan Bible lagi, lalu saya berhenti menghadiri gereja mulai Tingkatan Tiga, belum sempat dibaptiskan. Namun pada masa yang sama saya juga tidak bersedia untuk memeluk Islam. Untuk tempoh masa yang panjang, saya menganggap diri sebagai seorang “theist”: percaya Tuhan wujud tetapi tidak terikat dengan mana-mana agama.

Walaupun saya seakan tahu Islam itu agama yang benar, namun kekuatan dan keyakinan untuk masuk Islam itu tiada.

Itu menjadi masalah ketika saya bercinta dengan seorang gadis Melayu semasa di universiti. Walaupun sudah sampai ke tahap merancang perkahwinan, saya masih tidak mampu melepasi halangan psikologi saya untuk memeluk Islam. Sampai dia pun mengeluh kenapalah hati saya keras sangat. Tapi apakah daya kalau hidayah belum sampai. Saya takut dengan ketidakpastian. Saya tak dapat bayangkan saya menjadi seorang Muslim.

Hampir putus asa, bakal tunang saya itu mengirim doa melalui kawannya yang pergi mengerjakan umrah di Mekah agar saya diberi hidayah. Saya bergurau adakah ia berkesan terhadap kafir seperti saya.

Tanpa disedari, hidayah semakin dekat kepada saya.

Titik baliknya ialah bulan Ramadan 2012. Ketika itu saya ada urusan di Putrajaya di sebuah kementerian yang agak terpencil. Waktu itu tiada kenderaan, telefon bimbit saya mati, tambahan pula dengan keadaan trafik yang sesak di petang Jumaat, maka saya pun nekad untuk berjalan kaki dari situ ke stesen tren.

Cuaca amat panas, saya berpeluh-peluh dan terasa memerlukan tempat untuk menyejukkan badan. Saya lalu depan Masjid Besi, dan tak tahu kenapa saya beranikan diri masuk ke situ. Disebabkan tidak dihalang, maka saya pun pergi ke tempat wudhuk untuk mencuci muka, tangan dan kaki. Bila difikirkan balik, rupa-rupanya masa itu saya mengambil wudhuk tanpa sedar, dan saya sebenarnya tak tahu apa cara mengambil wudhuk pada masa itu.

Tak tahu apa yang mendorong saya untuk naik ke dewan solat. Kali pertama saya berada di dewan solat sebuah masjid. Suasana di situ itu sungguh menenangkan. Saya pandang sekeliling. Sekali pandang ke atas, Subhanallah, kalimah Allah di bawah kubah membuat saya terpegun seketika, waktu seolah-olah terhenti. Di saat itu saya terdengar suara “sujud”, maka saya pun sujud on the spot. Apa yang berlaku adalah di luar kawalan dan jangkaan saya. Surreal.

Pengalaman itu membuat hati saya terpaut dengan masjid. Saya mula mengunjungi masjid, memerhatikan orang bersolat dan meniru gaya solat jemaah masjid. Akhirnya, selepas 4 bulan, saya melafazkan syahadah di Masjid Besi, tempat yang saya menerima hidayah, seusai solat Jumaat terakhir tahun 2012. Ratusan jemaah yang jadi saksi, cuak juga saya nak mengucap. Selesainya syahadah, Allah menganugerahkan hujan, seolah-olah memayungi kehidupan baru saya dengan rahmat-Nya.

Dari tahun 2002 pertama kali saya mengenali nama Allah dan rasul, hingga tahun 2012 saya naik saksi bahawa tiada tuhan selain Allah dan Nabi Muhammad adalah rasul-Nya, ia mengambil masa 10 tahun untuk saya melengkapi perjalanan kembali ke fitrah.

Saya beritahu mak ayah tentang pemelukan Islam saya. Mereka bukan sahaja tidak marah malah menghormati pilihan saya. Saya tidak mengubah nama Cina saya atas dua sebab: untuk membalas budi mak ayah saya, dan juga untuk memudahkan dakwah kepada kaum Cina suatu hari nanti. “Ayman Rashdan” adalah nama yang dicadangkan oleh tunang saya. Aiman membawa maksud “yang bertuah” manakala Rasydan membawa maksud “yang mendapat petunjuk”.

Atas sebab tertentu saya dan tunang tidak dapat melangsungkan perkahwinan. Agak sedih sebenarnya tidak dapat bersama dengan insan yang mengetuk pintu hati saya hingga ke Jannah. Mungkin ada hikmah yang tersembunyi. Kini saya mempunyai lebih banyak masa untuk berbakti kepada keluarga.

Saya masih tinggal bersama ibu bapa. Setiap kali memasuki bulan Ramadan, mak saya yang akan mengejutkan saya bangun bersahur dan memanaskan makanan sahur. Mak ayah orang pertama yang mengucapkan “Selamat Hari Raya” kepada saya, dalam Bahasa Melayu pula itu. Kini, saya cuma berharap mereka pun akan dikurniakan hidayah untuk memeluk Islam satu hari nanti.

Bagi saya, apa yang menarik mengenai bulan Ramadan adalah suasana spiritual yang tidak terdapat dalam bulan-bulan yang lain. Di bulan Ramadan, otak saya lebih berfokus untuk menghayati ayat suci. Saya akan guna sejam sebelum berbuka puasa di masjid untuk menghafal Quran. Ramadan pertama, saya menghafal surah-surah muqaddam. Ramadan kedua, saya melengkapkan juzuk ke-30. Ramadan ketiga, saya menghafal juzuk ke-29. Ramadan keempat, juzuk ke-28. Masuk ke Ramadan kelima, juzuk ke-27 jadi mencabar, maka tahun ini saya hanya mensasarkan untuk menghafal Surah Ar-Rahman, Al-Waqi’ah dan Al-Hadid.

Lima tahun cukup membuat saya merasai manis pahit menjadi seorang Muslim. Ada orang Cina yang menganggap saya memeluk Islam hanya untuk memburu habuan. Ada orang Melayu yang meragui niat saya memeluk Islam. Namun semua itu tidak menggugat semangat saya. Saya ingin membuktikan bahawa tiada kontradiksi antara menjadi seorang Cina dan menjadi seorang Muslim. Malah saya berwawasan untuk menjadi jambatan antara dua komuniti. Islam adalah rahmatan lil alamin, ia datang untuk menyatukan manusia.

Hidayah itu unik, hidayah itu anugerah Allah, hidayah itu di luar jangkaan hamba-Nya. Di bulan Ramadan ini, kalau kita mencari, nescaya kita masing-masing akan menemui hidayah-Nya.

“Allah memberikan hidayah kepada siapa yang dikehendaki-Nya kepada jalan yang lurus” (Surah Al-Baqarah, ayat ke-213)


Kat Lapangan Terbang Ini, Nak Bernafas Pun Kena Cukai?

Tiada siapa suka cukai – sebab itulah cukai sangat baik untuk ekonomi. Bunyinya pelik. Memang pelik pun. Pelik tetapi benar. Kerana orang tidak suka sekalipun tetap membayar tanpa mengapa-apakan kestabilan politik negara.

Itu tandanya pertumbuhan ekonomi yang mapan. Rakyat menunaikan tanggungjawab kerana yakin pada kerajaan yang beramanah. Maka pada mata pelabur pula, kerajaan tersebut telus dan pandai menguruskan ekonomi sampai utuh. Cuba bayangkan: kerajaan mandatkan cukai pendapatan (income tax), cukai tambahan (value added tax) dan cukai tempatan (local tax). Rakyat selamba membayar kerana berduit dan mahu mengekalkan nikmat percuma seperti pendidikan dan penjagaan kesihatan.

Tetapi kalau rakyat bising sampai tergerak untuk tumbangkan kerajaan kerana cukai, ada banyak kepincangan yang berlaku. Bermakna cukai adalah baik jika rakyat yakin kerajaan memartabatkan nilai amanah. Macam mana kalau kerajaan mengenakan cukai bernafas? Ini memang gila. Untuk bernafas udara Tuhan pun kena bayar pada kerajaan?

Jangan terkejut. Memang ada cukai bernafas, dan buat masa sekarang – hanya satu negara saja yang melaksanakannya.

Drama Pentadbiran Kerana Politik Bangang

Semua penumpang antarabangsa yang ingin ke Venezuela mesti akan dibawa ke Caracas. Pesawat akan mendarat di Lapangan Terbang Antarabangsa Simon Bolivar. Di sini penumpang akan keluar pesawat dan menghirup udara yang disangka percuma.

Tanpa disangka, udara mereka sedut bernilai premium sampai mereka kena bayar cukai. Punyalah sosialis Venezuela sampai udara pun kena cukai AS$20 (Pandey, 2014).

Ikut pada dongengan kerajaan Venezuela, udara lapangan terbang ini perlu dicukaikan kerana semua pendingin hawa menggunakan sistem penyucian (purification) yang berteknologi terpaling moden. Tidak terbayang macam mana bau udara sebelum ada teknologi ini. Mesti busuk gila.

Kerajaan Penindas Rakyat

Satu saja masalah dengan sistem kepimpinan selain demokrasi. Rakyat terkandas dengan pemimpin bangang. Sejak zaman pemerintahan Hugo Chavez lagi, Venezuela sudah tergelincir dalam kancah autokrasi. Semua unit suara rakyat ditindas teruk, terutamanya pilihan raya yang menjadi penghalal kuasa semata-mata (Svolik, 2012).

Dasar Chavez menyuburkan korupsi dalam kalangan pemimpin kerajaan (termasuk pihak polis) sampai kes pembunuhan melambung setinggi-tingginya (Holland, 2008).

Chavez berbohong pada rakyat menuduh bahawa Amerika Syarikat sedang mengancam Venezuela – dan beliau sajalah penyelamat negara. Yang bodoh akan percaya. Yang pandai terpaksa diam – kalau bising, kena tangkap. Maka semua perlu jadi bodoh untuk selamat.

Daripada Kolonel Ke Pakcik Misai

Kematian Hugo Chavez pada tahun 2013 membawa Nicolas Maduro ke tampuk pemerintahan. Ramai takut pada Chavez… tetapi tidak takut langsung pada Maduro yang bermisai comel.

Mereka sudah tidak tahan dengan segala kekurangan barangan di Venezuela. Dasar kerajaan Chavez disambung Maduro. Jadi seluruh dunia boleh kata mengasingkan diri dan enggan berkawan dengan Venezuela sampai pesawat daripada Amerika Syarikat tidak mahu mendarat (kerana Maduro mengawal matawang yang menyebabkan kerugian pada syarikat penerbangan).

Maka kerajaan kena cari jalan sehabis-habisnya untuk dapatkan duit. Salah satunya adalah cukai bernafas. Dana ini dipercayai adalah untuk menyelenggara lapangan terbang di Caracas (Nuseibeh, 2014).

Tetapi itulah – kalau kerajaan tidak membodohkan rakyat, tentu sekali kerajaan takkan sesekali menjadi bodoh abadi. Angkara Venezuela, satu dunia memandang serong terhadap sosialisme yang berjaya di bumi Eropah. Mungkin itulah mesejnya – tiada sistem yang selamat daripada lembah kedangkalan… jika pelaksana sistem itu sendiri dangkal dan hanya mementingkan poket sendiri.

Mujurlah Venezuela saja yang buat cukai bernafas. Cuba bayang kalau Amerika Syarikat yang buat. Mesti satu dunia jadi pak turut.

RUJUKAN:

Holland, A. (2008). A decade under Chavez: political intolerance and lost opportunities for advancing human rights in Venezuela. Human Rights Watch.

Nuseibeh, N. (2014, Julai 12). This Airport Is Literally Charging for Air. Business Insider.

Pandey, A. (2014, November 7). Caracas Airport Imposes Breathing Tax, Venezuelans Not Amused. International Business Times.

Svolik, M. (2012). The Politics of Authoritarian Rule by Milan W. Svolik. Cambridge University Press. Halaman 24.


Melayu Di Tanah Melayu

Pasca Pilihanraya Ke-14, 2 bulan yang lalu, bagi rakyat yang cakna dengan politik, pentadbiran dan persekitaran sebuah negera bernama MALAYsia pasti merasa kehangatan situasi pasca pilihanraya kali ini jauh lebih membahang berbanding dua belas (12) kali pilihanraya sebelum ini kecuali ketika berlaku detik berdarah 13 Mei. Kali ini keputusan pilihanraya bukan hanya menyaksikan perubahan tampuk pemerintahan beralih dari Perikatan/Barisan Nasional ke Pakataan Harapan malah rakyat dapat merasa betapa titik ketidakstabilan Negara telah bermula apabila kemenangan ini diambil kesempatan oleh segelintir yang lagaknya seperti Kaduk Naik Junjung.

Sekadar memperkenalkan diri. Aku adalah anak MALAYsia yang di atas kad pengenalan dinyatakan sebagai Melayu walaupun hakikatnya dalam darah aku mengalir mungkin hanya 40% darah Melayu Tanah Melayu itu sendiri. Datuk sebelah ibu adalah seorang yang berbangsa Cina dan nenek pula berdarah Sharifah dari Tanah Arab. Keluar sebelah bapa adalah campuran orang Melayu Tanah Melayu dengan suku Rawa yang berasal dari Tanah Indonesia (ya, suku Rawa juga masih Melayu kerana mereka adalah peribumi Gagasan Kepulauan Tanah Melayu).

Sedikit pengenalan tentang gagasan Kepulauan Melayu pula, gagasan ini secara geografinya terletak di Benua Asia di bahagian Tenggara yang terdiri dari pecahan beberapa sempadan Negara pada waktu ini (MALAYsia, Singapura,  Brunei Darussalam, Indonesia, Filipina, Timur Leste, Kepulauan Papua).

Dengan keluasan kawasan kira-kira 2 juta km persegi yang terdiri dari gabungan 25,000 hingga 30,000 buah pulau gagasan ini adalah tanah asli satu bangsa yang dipanggil Melayu.  Pecahan suku di dalam bangsa ini juga tidak kurang kecilnya. Di MALAYsia sahaja terdapat banyak suku yang dikategorikan sebagai Bumiputera seperti Melayu, Minang, Jawa, Bugis, Kadazan, Iban, Dusun, Semai, Jakun dan lain-lain lagi.

Bangsa Melayu bukan pendatang di negara-negara di dalam Gagasan Kepulauan Melayu.  Untuk membaca sejarah Melayu dan rumpunnya, bolehkah kalian membaca rentetan artikel-artikel kami sebelum ini.  Cukup sedikit menyentuh akan sejarang bangsa melayu dan di mana asal mereka.

Ketuanan Melayu mungkin tidak didengari sangat di negara-negara lain di bawah gagasan ini tetapi menjadi kata keramat buat bangsa Melayu di MALAYsia.  Di bumi bertuah MALAYsia ini, istilah Ketuanan Melayu menjadi penguat dan dasar dalam menentukan hala tuju Negara MALAYsia itu sendiri.

Bermula tahun 1957 di saat Tanah Melayu mengecap kemerdekaan dari kolonial, pemimpin-pemimpin waktu itu telah mula berbicara akan hak bangsa Melayu dan juga bangsa-bangsa lain yang di bawa masuk bermula dari zaman perdagangan kuno seperti Kerajaan Kedah Tua, Kerajaan Langkasuka, Kerajaan Johor, Kerajaan Melayu Melaka hinggalah ke era penjajahan Portugis, Belanda, British, Jepun sebelum kembali kepada British.

Bangsa-bangsa bukan asal gagasan mula masuk ke sempadan-sempadan gagasan ini sama ada untuk berdagang atau di bawa masuk sebagai pekerja untuk industri-industri terpilih. Asimilasi telah bermula sejak ratusan tahun dahulu hingga melahirkan satu suku baru yang dipanggil Peranakan yang mana berasal dari perkahwinan campur bangsa Melayu, pemilik gagasan dan bangsa Cina dari Tanah Besar China. Sebuah suku yang bercakap dalam bahasa Melayu, makanan yang diadaptasi dari makanan Melayu, pakaian yang diadaptasi dari budaya Melayu tetapi tidak melupakan asal usul mereka dari Tanah Besar China.

Secara khusus di MALAYsia, sewaktu perjanjian kemerdekaan ditandatangani, ada kegusaran oleh pemimpin bangsa yang bukan berakar umbi di Tanah Melayu. Bagaimana nasib mereka apabila Tanah Melayu merdeka kelak? Adakah perlu mereka kembali ke tanah air mereka nanti sedangkan mereka sudah berasimilasi dengan bangsa Melayu di Tanah Melayu seperti tanah ini milikan bersama.

Bangsa Melayu yang terkenal dengan sikap sangat menyantuni tetamu hasil dari dakwah Islam yang dibawa dahulu tidak pernah mengatakan bahawa apabila Tanah Melayu merdeka, tanah ini hanya akan diduduki oleh bangsa Melayu sahaja malahan bangsa Melayu telah menerima kehadiran bangsa-bangsa lain di kalangan mereka sebagai keluarga. Malahan apabila perjanjian kemerdekaan di tandatangani, ada klausa kontrak sosial yang membenarkan lain-lain bangsa menjadi warganegara sebuah Negara berdaulat baru.

Bukan hanya membenarkan mereka tinggal di Tanah Melayu sesudah kemerdekaan malah mereka dibenarkan mengamalkan agama mereka, budaya mereka, bahasa mereka tanpa sebarang halangan dengan syarat perlu menghormati pegangan agama majoriti bangsa Melayu, menghormati bahasa Melayu, menghormati budaya orang-orang Melayu. Inilah yang dinamakan menghormati kehadiran satu sama lain.

Berbeza di negara lain di gagasan Kepulauan Melayu, MALAYsia mempunyai perlembagaan yang menyatakan secara khusus hak-hak bangsa Melayu di negara ini. Antara contohnya adalah orang Melayu perlu beragama Islam. Tetapi jika ada bangsa lain yang mengamalkan budaya Melayu, beragama Islam mereka diberi gelaran Bumiputera yang mendapat keistimewaan sama seperti bangsa Melayu.

Di sinilah bermula Ketuanan Melayu di bumi MALAYsia. Apabila bangsa itu dilindungi secara rasmi dengan pelbagai keistimewaan, sedikit sebanyak manjadikan bangsa-bangsa lain merasa tidak selemat dan tidak dilindungi malah tidak dibantu. Walhal keistimewaan yang bangsa Melayu dapat hanyalah untuk menghormati hak mereka sebagai pribumi tanah ini yang membenarkan tanah mereka dikomgsi dengan lain-lain bangsa namun lain-lain bangsa masih mendapat hak sebagai rakyat sama seperti bangsa Melayu.

Antaranya bangsa lain masih mendapat subsidi perubatan, subsidi Pendidikan dan subsidi-subsidi lain yang disediakan kerajaan. Masih dibenarkan memiliki aset di Tanah Melayu termasuk pemilikan tanah. Masih dibenarkan mempunyai sekolah aliran mereka sendiri yang mana aliran pandidikan vernacular ini satu-satunya wujud di dunia di Tanah Melayu. Masih mendapat tempat di universiti-universiti. Masih mendapat tempat dalam bidang pekerjaan di sektor awam. Masih dibenarkan membina rumah-rumah ibadat mengikut ajaran agama mereka. Masih dibenarkan menyambut hari-hari perayaan agama dan bangsa mereka malah turut disenaraikan sebagai cuti umum.

Dan bangsa Melayu yang pada awal kemerdekaan rata-rata datang dari golongan miskin terpaksa dibantu bagi mengembalikan keseimbangan Tanah Melayu. Bantuan-bantuan seperti biasiswa pendidikan, sistem kuota bangsa untuk masuk ke universiti, peluang-peluang pekerjaan di sector swasta, bantuan memulakan perniagaan, pelbagai projek kelolaan kerajaan seperti FELDA dan FELCRA dan bermacam lagi mengukuhkan lagi semangat bahawa bangsa Melayu adalah bangsa istimewa.

Benar, sebagai tuan tanah bangsa Melayu adalah tuan di Tanah Melayu. Benar tanah ini milik bangsa Melayu berdasarkan cacatan sejarah. Dan tuan seharusnya mendapat keistimewaan berbanding bangsa-bangsa yang dibenarkan berkongsi tanah yang dilimpahi nikmat ini.  Tetapi dari sudut pandang aku, Ketuanan Melayu ini apabila sampai ke generasi baru sekarang digunakan sebagai satu alasan untuk kurang berusaha. Aku tidak menyalahkan golongan generasi baru sepenuhnya sebaliknya kesalahan ini patut diletakkan dipundak ibu bapa mereka yang selesa dengan keistimewaan yang mereka warisi dari datuk nenek mereka juga moyang mereka.

Sepatutnya sebagai pribumi di Tanah Melayu, bangsa Melayu mendahului lain-lain bangsa dari semua aspek terutama dari aspek pendidikan dan ekonomi. Terlalu banyak keistimewaan yang dinikmati bangsa Melayu tetapi gagal dipergunakan untuk memajukan diri seterusnya bangsa malah dijadikan alasan untuk tidak berusaha keras seperti bangsa-bangsa lain. Tidak malukah seorang tuan jika orang yang dikatakan menumpang lebih kaya dari pribumi? Tidak malukah pribumi jika orang yang dikatakan menumpang menjadi pelajar cemerlang setiap peringkat?

Tidak malukah pribumi jika yang dikatakan menumpang yang menyedia peluang pekerjaan buat anak-anak pribumi?

Tidak malukah pribumi jika yang dikatakan menumpang mengawal produksi keperluan asas pribumi?

Tidak malukan pribumi jika yang dikatakan menumpang memiliki gedung-gedung perniagaan besar di tanah milik pribumi?

Tidak malukah pribumi jika yang dikatakan menumpang yang membekalkan keperluan asas pribumi?

Bukankah sepatutnya yang terjadi adalah sebaliknya? Pribumi yang sepatutnya mengawal segala-galanya dan yang menumpang benar-benar menumpang di Tanah Melayu.

Pasti ada yang memberikan hujah bahawa bangsa lain juga adalah pribumi kerana mereka sudah bergenerasi tinggal di Tanah Melayu? Jika ini ialah hujah yang diberikan sila baca kembali sejarah Tanah Melayu dan dokumen kontrak sosial menjelang kemerdekaan 60 tahun lalu. Ya anda andalah warganegara MALAYsia, nama bagi Tanah Melayu Moden tetapi anda masih bukan berakar umbi dari gagasan Kepulauan Melayu.

Anda bukan punduduk asal Kepulauan Tanah Melayu. Kehadiran anda di tanah ini adalah kerana aktiviti perdagangan dan juga akibat dasar yang dibuat oleh golongan colonial yang menjajah bumi Tanah Melayu selama beratus-ratus tahun. Cuba tanyakan datuk nenek anda akan susur galur di mana keluarga anda bermula.

Atas dasar menyantuni anda sebagai keluarga bangsa Melayu membenarkan kehadiran anda di tanah mereka. Atas dasar baik hati bangsa Melayu anda dibenarkan mengaut kekayaan di tanah air mereka. Atas dasar setiakawan anda dibenarkan menuntut ilmu di tanah air mereka. Salahkah jika anda menghormati bangsa Melayu sebagai pemilik mutlak tanah-tanah di Gagasan Kepulauan Melayu?

Dan buat bangsa Melayu, berhentilah dari menjadi bangsa yang perlu disuap segala atas nama KETUANAN MELAYU. Bangkit! Berusahalah bersaing dengan lain-lain bangsa yang sudah lama meninggalkan bangsa kamu dari pelbagai aspek kehidupan.

Sejujurnya aku melihat perubahan tampuk pemerintahan selepas Pilihanraya ke 14 lalau adalah satu titik tolak kesedaran buat bangsa Melayu. Jika selama ini kerajaan sebelum ini yang amat dibenci menjaga bangsa dengan segala macam keistimewaan dan kelebihan, sekarang adalah masa terbaik untuk bangsa Melayu belajar untuk hidup tanpa semua itu. Apapun  ini semua adalah atas pilihan anda semua bukan?

Bangsa Melayu bukan tidak mampu bersaing kerana bangsa Melayu adalah bangsa pejuang yang menakluk laut dan daratan. Bangsa MElayu bangsa yang kreatif dalam kerja tangan dan penghasilan dasar malah pernah dikenali sebagai padar dalam segala hal pertukangan. Bangsa Melayu bijak menjadi pemain  catur dalam urusan pentadbiran.  Bangsa Melayu bukan bangsa bodoh tetapi bangsa Melayu perlu keluar dari zon selesa dijaga dan ditatang oleh kerajaan sepenuhnya. Jika semangat penakluk milik nenek motang bangsa Melayu kembali dihidupkan adakah peluang bangsa lain merampas segala kekayan di tanah milik Melayu ini?

Bangsa Melayu juga perlu kembali ke susur galur identiti bangsa sendiri. Cukuplah terpengaruh dengan kemasukan bermacam budaya pelik yang dibawa bangsa lain yang melalaikan anak bangsa. Sebaliknya ambillah segala yang baik yang dibawa oleh bangsa lain dalam memperkukuh bangsa anda sendiri. Kenali dan hargai budaya bangsa selagi ia tidak menyalahi syariat agama Islam. Didiklah anak-anak generasi baru bangsa Melayu dengan adab dan budaya yang dipupuk dalam diri kita oleh ibu bapa kita sebelum ini. Kembalikan jatidiri bangsa yang terhakis dek arus pemodenan yang dibawa oleh kecanggihan teknologi maklumat.

Wahai bangsa Melayu! Bangkitlah dari mimpi enak selama ini. Bangkitlah dari kerusi selesa Ketuanan Melayu! Jadilah Tuan Melayu yang mampu digeruni oleh bangsa lain bukan tuan yang hidup mengharap perlindungan sepenuhnya kerajaan.

Jadilah bangsa yang menjuarai carta pelajar cemerlang, carta billionaire, carta pemilik perniagaan bertaraf antarabangsa, carta inovasi produk, carta penyelidik yang menghasilkan kajian berimpak tinggi untuk seluruh dunia!

Cukuplah bangsa Melayu menjadi juara carta permasalahan sosial yang tidak berkesudahan. Apa kata serahkan tangga juara carta masalah sosial itu kepada bangsa-bangsa lain pula dan jadilah bangsa yang cemerlang dari pelbagai sudut.

Jika dahulu moyang bangsa Melayu mampu menjelajah dunia tanpa kehadiran teknologi canggih seperti yang kita ada sekarang takkan kita generasi yang punya segala tak mampu menakluk kembali dunia seperti yang pernah dilakukan oleh moyang kita dahulu?

Bangunlah bangsa Melayu! Buktikan Ketuanan Melayu bukan hanya di Tanah Melayu tetapi turut dirasai bahangnya ke seluruh dunia! Kita bina kembali kegemilangan tamadun MElayu yang pernah terbina 2600 tahun lalu selepas #MalaysiaMemilih tanggal 9 Mei 2018 lalu. Jadikan tarikh itu tarikh keramat kebangkitan bangsa kita ke arah menjadi bangsa cemerlang!

#MelayuKonservatif
#ConservatifIsCool
#BukanMacaiPolitik
#AnakDidik GPMS
#Bukan MelayuSejati
#AkuNasionalis


Nilai-Nilai Islam Yang Membawa Orang Melayu Memeluk Islam

Kenapa Islam sampai ke bangsa Melayu tanpa pertumpahan darah, perang, penaklukan? Nilai-nilai Islam itu sendiri sangat dekat dengan bangsa Melayu, sekaligus menolak dakwaan yang mengatakan bahawa nilai Islam dan tatasusila bangsa Melayu adalah tidak sama.

1. Melayan Tetamu

Islam sangat meninggikan nilai menjaga tetamu. Orang Melayu sebagai pengawal kepada laluan-laluan utama perdagangan sentiasa menerima tetamu-tetamu dari bangsa lain di dunia. Mereka sudah terbiasa melayan tetamu dari tempat asing dengan baik.

Apabila nilai Islam yang sangat mengangkat tetamu, ia sekaligus menarik minat orang Melayu pada Islam, ia menjadikan Islam sangat dekat dengan jiwa Melayu. Hayati hadis di bawah:

“Sesiapa yang beriman kepada ALLAH dan hari Kemudian, maka hendaklah dia berkata perkara yang baik atau diam. Barang siapa yang beriman kepada ALLAH dan hari Kemudian, maka hendaklah dia memuliakan jirannya. Barang siapa yang beriman kepada ALLAH dan hari Kemudian, hendaklah dia memuliakan tetamunya.” – Hadis riwayat Bukhari dan Muslim

2. Dalam Islam, Tidak Wujud Kasta

Kalau dalam agama yang dianuti oleh orang Melayu sebelum ini, wujud kasta yang membezakan setiap kelas manusia. Dari pendeta kepada pahlawan, kepada masyarakat biasa dan hamba sahaya. Dari warna kulit keputihan kepada keperangan, dan yang paling gelap terperosok di tangga ke bawah.

Apabila datang agama Islam ini, orang Melayu menjadi tertarik dengan sistem di mana takwa manusia pada TUHAN yang mengangkat martabat manusia. Justeru, ia menjadi daya penarik kepada orang Melayu. Ia juga membuatkan senang masyarakat biasa memeluk Islam. Tidak seperti agama Hindu-Buddha yang dihipotesiskan dan diteorikan sebagai agama para bangsawan sahaja.

3. Islam Mengangkat Martabat Wanita

Zaman feudal abad-abad pertengahan dahulu meletakkan martabat wanita di tempat terbawah. Di Eropah, di Arabia, di India, di Afrika. Tetapi orang Melayu tidak kelihatan mempunyai budaya sedemikian. Mungkin sebab budaya matriarchy Austronesia yang di mana anak-anak lebih dekat ibu ketika si ayah berlayar. Sebab itu raja-raja Melayu atau rumpunnya sebelum Islam pernah dijabat oleh wanita, sebagai contoh Ratu Sima.

Selepas Islam datang dan orang Melayu melihat hak yang diletakkan pada kaum wanita ini, mereka lebih dekat. Sebab itu selepas memeluk Islam, betapa banyaknya raja-raja dan pemerintah Tamadun Melayu dari kaum wanita. Adrujha, Cik Siti Wan Kembang I dan II, ratu-ratu Pattani yang agung, ratu-ratu Acheh yang hebat, dan juga panglima dan laksamana perang dalam sejarah Melayu dari kaum wanita! Pada saat zaman feudal meletakkan martabat wanita di bawah tapak kaki, Islam mengangkat martabat wanita.

4. Nilai Islam Mengembangkan Lagi Perdagangan

Islam disebarkan oleh pedagang-pedagang dari Arab, Cina dan India. Tetapi mostly dari Arab. Orang-orang Arab yang beragama Islam ini membuka peluang perdagangan untuk orang Melayu untuk melebarkan sayap perdagangan mereka di bumi Arab.

Lagipun Islam tidak pernah menghalang untuk menjadi kaya, bahkan berniaga itu ialah sunnah Nabi. Betapa banyak sahabat nabi menjadi kaya-raya kerana melalui perniagaan. Bahkan Islam mengatakan 9 daripada 10 sumber rezeki ialah melalui perniagaan. Sebagai bangsa berdagang, orang Melayu memandang nilai ini sangat dekat dengan mereka. Mereka orang yang berniaga dan berdagang sejak ribuan tahun yang lalu.

Nilai-nilai ini sangat dekat dengan jiwa orang Melayu, lantas membawa mereka memeluk Islam secara beramai-ramai.

Kesimpulan

Umat Melayu memeluk Islam kerana betapa nilai-nilai Islam itu sudah wujud dalam peradaban Melayu, menjadikan mereka tidak ada masalah untuk menerimanya. Nilai seperti memuliakan tetamu, nilai seperti tidak wujud kasta dalam masyarakat Melayu, atau nilai seperti membuka perluang perdagangan dan mengalakkan lagi aktiviti perniagaan menjadikan orang Melayu lebih dekat dengan Islam.


Apa Cerita Pasal Bon Odori Ni

Sekarang tular cerita pasal Bon Odori yang bakal dianjurkan di Malaysia. Ramai menyatakan rasa kesal melihat orang Melayu turun menyertai sekali. Mereka berhujah pada landasan agama, khususnya mengenai “barangsiapa yang cuba menyerupai sesuatu kaum, maka dia adalah daripada kalangan mereka.” Jadi kami mengambil kesempatan ini untuk bercerita tentang asal-usul Bon yang semakin hangat menjadi perbualan umum. Pada penghujung rencana ini, semua boleh buat kesimpulan sendiri tentang majlis yang dibincangkan.

Pada dasarnya, Bon adalah sebuah majlis Jepun – sebuah bangsa yang sangat kaya dari segi kebudayaan. Terlalu kaya sampai mereka mempunyai tiga hari berbeza untuk menyambut Bon. Macam ini ceritanya. Jepun pada zaman dulu mengamalkan sistem monarki kebangsawanan. Maharaja tiada kuasa mutlak, yang dipegang bangsawan seperti shogun. Sistem ini diubah semasa pemerintahan Mutsuhito (Meiji), yang menghembuskan bau pemodenan di Jepun. Salah satu harga yang dibayar Jepun adalah nilai kebudayaan.

Selama ini Jepun menggunakan kalendar qamari (lunar calendar). Meiji mengubah ikut sistem kalendar suria (Gregorian calendar). Bukan semua orang setuju. Ada yang sambut Shichigatsu Bon (Bon bulan Julai). Ada yang sambut Hachigatsu Bon (Bon bulan Ogos). Dan ada yang sambut Kyu Bon (antara 8 Ogos hingga 7 September). Ini kira pertembungan zaman moden dengan budaya tradisional yang diilhamkan adat Buddhisme dan Confucianisme.

Tidak kira bila tarikhnya, tujuan Bon kekal sama: menghormati roh nenek moyang yang sudah lama meninggal dunia. Jadi pada hari Bon, keluarga akan menziarah kubur dan roh pula akan menziarah mazbah keluarga (Cain, 2019). Ini yang mencetuskan perbualan. Sebab ada unsur keagamaan yang asing dengan Islam. Namun itu adalah Bon. Apakah Bon sama dengan Bon Odori?

Tarian Berpohon Bon

Semua sudah tahu agaknya Bon Odori adalah tarian. Kalau ikut budaya Nenbutsu, tarian pada hari Bon (Bon Odori) mengalu-alukan kedatangan roh si mati. Cara sambutannya berbeza mengikut tempat. Setiap tempat pula ada muzik tersendiri yang berspiritual dengan cara masing-masing. Bandar Hokkaido guna lagu Soran Bushi. Bandar Tokyo guna Tokyo Ondo. Dan sebagainyalah. Melalui persembahan ini, penari-penari Bon menunjukkan sejarah bandar sekali. Bandar Kyushu tunjuk tarian dengan pergerakan mengorek tanah, menolak troli dan memegang tanglung – tiga benda yang dibuat pelombong (miner) sempena Lombong Arang Batu Miike.

Walaupun mengabadikan sempena sejarah dan kerja, mereka masih beradablah. Kalau satu bandar terkenal dengan gusti, memang tidaklah menari bertumbuk bagai. Kenyataan ini bukan satu penghinaan atau sindiran terhadap bangsa Jepun. Semua kena faham – Bon Odori sudah tembus keluar daripada Jepun.

Pengaruh Bon Odori Di Dunia

China, Korea dan India mempunyai variasi tersendiri untuk mempersembah perayaan seperti Bon. China menganjurkan Perayaan Zhongyuan/Yulanpen. India membuat Pitri Paksha, iaitu 16 hari penganut Hindu menghormati nenek moyang mereka melalui makanan. Korea mempamerkan versi Baekjung, siap tarian bertopeng lagi. Namun ini adalah variasi. Macam Aidilfitri – Melayu sambut dengan bakar lemang; Turki sambut dengan manisan tradisional; khabarnya ada kanak-kanak Amerika pergi rumah ke rumah berzanji atau membaca surah pendek (macam Christmas Carol yang diIslamkan). Bagi yang tidak faham Christmas Carol, ingat macam mana Mr. Bean bawa coklat untuk budak-budak menyanyi. Habis menyanyi saja, beliau tutup pintu tanpa beri coklat.

Pengaruh Bon Odori menembusi sempadan luar ibaratkan “bakar lemang” tetapi di Canada. Dan Bon Odori sampai di Malaysia, dipercayai hasil usaha Pertubuhan Imigran dan Expatriate Jepun.

Walau bagaimanapun, kepekatan Buddhisme dalam Bon Odori Malaysia sudah dikurangkan supaya lebih selaras dengan budaya kebangsaan (NSMG, 2016). Kurang tentang agama. Tebal pada tradisional bangsa. Dari segi hukum, benda ini biar alim ulama menjawab. Sebagai umat marhaen, apa yang bukan warisan baginda SAW selagi tidak ada kena mengena dengan agama lain (Hari Lahir misalnya) – baik elakkan.

RUJUKAN:

Cain, C. (2019). Attunement: Living in Harmony with Nature. Wipf and Stock Publishers. Halaman 88.

NSMG. (2016, Ogos 23). Byodo-In Temple Celebrates Ancestors During Its 2016 Obon Festival.